title: Balgarski barak

text: Balgarski barakilla on tasapainoinen hermojärjestelmä. Se on uskollinen omistajalleen ja suhtautuu epäluuloisesti vieraisiin. Sillä on eloisa, vahva metsästysvaisto. Koska se metsästää sekä suurta että pientä riistaa, sillä on hyvä hajuaisti ja suuntavaisto.


title: Balgarski barak

text: Balgarski barak on hyvin vanha rotu, eikä tiedetä tarkkaan, milloin se jalostettiin. Jotkut uskovat, että bulgaarit saapuivat maahan koirien kanssa, jotka muistuttivat nykyistä rotua. Ottomaanit toivat myös mukanaan metsästyskoiria, jotka auttoivat nykyisen rodun luomisessa.


title: Bulgarianajokoira

text: Bulgarianajokoira (, "Balgarsko Gonche") on bulgarialainen koirarotu. Se on kotimaansa suosituin metsästyskoira, mutta on harvinainen sen ulkopuolella. Bulgarian Kennelklubi on hyväksynyt sen. Bulgariassa oli vuonna 2011 400-471 yksilöä.


title: Bulgarianajokoira

text: Bulgarianajokoira on keskikokoinen ajokoira. Sillä on vahva, harmoninen, elegantti ja suorakaiteen muotoinen runko. Väritys on black & tan eli musta ruosteenruskein merkein. Urosten säkäkorkeus on 54–58 cm (keskiarvo 56 cm) ja narttujen 50–54 cm (keskiarvo 52 cm). Urosten paino vaihtelee 23–25 kg välillä (keskiarvo 24 kg) ja narttujen 18–22 kg välillä (keskiarvo 22 kg).


title: Bulgarianajokoira

text: Ei tiedetä kuinka bulgarianajokoira tuli Bulgariaan tai mikä sen alkuperä on. Jotkut lähteet uskovat Balkanilla asuneiden illyrialaisten, traakialaisten, kelttien ja kreikkalaisten käyttäneen samanlaisia ajokoiria metsästykseen. Toiset taas väittävät kaikkien niemimaan koirien tulleen Aasiasta. Rotu jalostettiin ensisijaisesti suurriistan, kuten villisian, metsästykseen, mutta sillä voidaan ajaa myös mm. jäniksiä ja petoeläimiä. Se esiteltiin ensi kerran Maailman metsästysmessuilla vuonna 1981 Plovdivissa.


title: .ro

text: .ro on Romanian Internet-maatunnus, jota ylläpitää RNC ja sponsoroi "National Institute for R&D in Informatics". Joulukuussa 2007 yli 250,000 tunnusta oli rekisteröity. Tunnus otettiin käyttöön 23. toukokuuta 1991.


title: Suzuki LT

text: Suzuki LT on japanilaisen Suzuki-tehtaan valmistama 50-kuutioinen 2-tahtinen mönkijä, jota on tehty vuosikymmenien ajan. Suzuki LT:ssä on takana mekaaninen jarru. Siinä ei ole tasauspyörästöä ja se on takavetoinen.


title: Let’s Talk About Love (Céline Dion)

text: Let’s Talk About Love on Céline Dionin 18. marraskuuta 1997 julkaisema albumi. Albumi on laulajan viides studioalbumi. Albumi pääsi listaykköseksi ympäri maailmaa. Albumia on myyty yli 31 miljoonaa kappaletta. Euroopassa albumia on myytiin vuoteen 2003 mennessä kymmenen miljoonaa kappaletta.


title: Mykolas Sleževičius

text: Mykolas Sleževičius (21. helmikuuta 1882 Raseiniai – 11. marraskuuta 1939 Kaunas) oli liettualainen poliitikko, lakimies ja toimittaja. Hän toimi Liettuan pääministerinä kolme kertaa (1918–1919, 1919, 1926).


title: Mykolas Sleževičius

text: Vuonna 1901 Sleževičius valmistui jelgavalaisesta lukiosta, minkä jälkeen hän opiskeli lakia Odessan yliopistossa. Hän oli mukana Venäjän vuoden 1905 vallankumouksen mielenosoituksissa. Hän palasi takaisin Liettuaan ja liittyi Liettuan demokraattiseen puolueeseen 1907, kun hän sai oikeustieteellisen tutkinnon.


title: Mykolas Sleževičius

text: Seuraavan viiden vuoden ajan hän työskenteli "Lietuvos ūkininkasin" (1907–1912) ja "Lietuvos žiniosin" (1910–1912) päätoimittajana. Myöhemmin hän toimi lakimiehenä. Saksan miehitettyä Liettuan vuonna 1915 Sleževičius pakeni Venäjälle.


title: Mykolas Sleževičius

text: Vuonna 1917 Sleževičius erotettiin Liettuan sosialistisesta talonpoikien puolueesta. Myöhemmin hänestä tuli vaikutusvaltainen jäsen Liettuan sosialistisessa demokraattisessa puolueessa. Samana vuonna hänet nimitettiin Venäjän Liettuan korkeimman neuvoston varapuheenjohtajaksi. Myöhemmin hän nousi neuvoston puheenjohtajaksi. Vuonna 1918 bolševikit vangitsivat hänet Voronežissa. Myöhemmin hänet vapautettiin ja palautettiin itsenäistyneeseen Liettuaan.


title: Mykolas Sleževičius

text: Liettuan ensimmäisen pääministerin Augustinas Voldemarasin hallituksen kaaduttua Sleževičius toimi pääministerinä 26. joulukuuta 1918 – 12. maaliskuuta 1919. Kuukautta myöhemmin hän toimi uudelleen pääministerinä 12. huhtikuuta–7. lokakuuta 1919. Hallituksen jäsenet koostuivat suurimmalta osin Liettuan puolustusvoimien jäsenistä, sillä Sleževičius halusi pienentää puolalaisen nationalistisen järjestön, Puolan armeijajärjestön uhkaa. Kyseisen järjestön tavoitteena oli liittää Liettua Puolaan.


title: Mykolas Sleževičius

text: Vuonna 1920 Puola-Liettuan sodan jälkeen Sleževičius valittiin Liettuan puolustuskomitean puheenjohtajaksi. 15. heinäkuuta 1926 hänestä tuli kolmannen kerran pääministeri. 17. joulukuuta samana vuonna hallitus kaatui vallankaappauksessa.


title: Mykolas Sleževičius

text: Vuoden 1927 jälkeen Sleževičius toimi monien eri järjestöjen asianajajana ja Liettuan asianajajajärjestön puheenjohtajana.


title: DC Showcase: The Spectre

text: DC Showcase: The Spectre on helmikuussa 2010 suoraan DVD:lle julkaistu lyhyt animaatioelokuva. Se perustuu DC Comicsin sarjakuvahahmo Aaveeseen. Elokuvan käsikirjoitti Steve Niles ja ohjasi Joaquim Dos Santos.


title: DC Showcase: The Spectre

text: Elokuva on ensimmäinen DC Entertainmentin ja Warner Bros. Animationin tuottamista DC Showcase projektin lyhytelokuvista. Se julkaistiin elokuvan DVD:n bonusmateriaalina.


title: DC Showcase: The Spectre

text: Aimee Brennerin isä Foster Brenner murhataan kotonaan aikapommin seurauksena. Poliisi Jim Corrigan päättää tutkia tapausta vaikka hänen ei kuuluisi osallistua murhatutkimuksiin. Tutkimusten aikana Corrigan selvittää yhden murhaan osallistuneista olevan erikoistehosteiden parissa työskentelevä mies. Toinen epäillynkohde on stunttimies Peter McCoy, joka on pakenemassa rahojen kanssa. Molemmille rikollisille Aaveena esiintyvä Corrigan tappaa molemmat miehet ja saa samalla selville johtolangan myötä kolmannen osallisen Foster Brennerin murhaan. Saavuttuaan Aimee Brennerin luokse nainen yrittää houkutella entisen rakastajansa Corriganin rahojen kera lähtemään muualle. Corrigan ei kuitenkaan suostu ja kertoo tietävänsä naisen osallistuneen isänsä murhaan. Aimee yrittää ampua Corriganin, mutta kauhistuu huomatessaan etteivät luodit tehoa mieheen. Loppujen lopuksi Corrigan muuttuu Aaveeksi ja tapattaa Aimeen tämän rahoilla, jotka viiltelevät naisen.


title: Tampere Open

text: Tampere Open on Tampereella vuodesta 1982 pelattu tenniksen ATP Challenger -turnaus. Viralliselta nimeltään se on Aamulehti Tampere Open. Palkintosummat ovat miehillä 50 000 Yhdysvaltain dollaria ja naisilla 15 000 dollaria. Tampere Open pelattiin ensimmäisen kerran Pyynikin tenniskentällä vuonna 1982, ja sen järjestämisestä vastasi Timo Salmi vuoteen 2006 saakka. Vuodesta 2007 lähtien turnauksen järjestelyistä vastasi Tampere Open Oy ja turnaus pelattiin Tampereen Tenniskeskuksessa. Samalla sen kilpailujohtajana aloitti Veli Paloheimo. Vuonna 2015 Tampere Open Oy siirtyi Tampereen Tennisseuran omistukseen.


title: Tampere Open

text: Turnaus pelataan heinä-elokuun vaihteessa. Ottelut on pelattu alusta asti ulkona massakentällä. Vuodesta 2007 Tampere Openissa on pelattu myös naisten ITF-turnaus. Vuonna 2019 naisten turnaus pelataan sisäkentillä.


title: Tampere Open

text: Turnaus on pisimpään yhtäjaksoisesti Euroopassa järjestetty Challenger-turnaus.


title: Pranas Dovydaitis

text: Pranas Dovydaitis (s. 2. joulukuuta 1886, Runkiai - k. 4. marraskuuta 1942, Jekaterinburg) oli liettualainen poliitikko, opettaja, toimittaja ja ensyklopedisti. Hän toimi Liettuan pääministerinä noin kuukauden verran vuonna 1919.


title: Karhulan Hovi

text: Karhulan Hovi eli Karhulan kartano on Kotkan Karhulassa Kymijoen varrella sijaitseva kartanomainen rakennus. Sen rakennustyöt alkoivat vuonna 1887, ja sen suunnitteli arkkitehti Carl Ricardo Björnberg.


title: Karhulan Hovi

text: Nykyisen Karhulan Hovin paikalla oli alkujaan maalaistalo, joka oli 1600- ja 1700-luvuilla haminalaisten kauppiaiden omistuksessa. 1800-luvun puolivälissä omistajasukuina olivat Nordmannit ja Londénit. 1873 tila päätyi Knut Hjalmar Casselille, joka toimi kuninkaallisen hovimarsalkanviraston sihteerinä ja oli naimisissa varakkaan loviisalaisen Adelina Sundmanin kanssa. Vuonna 1874 Cassel perusti Karhulaan kaksiraamisen höyrysahan, joka teki konkurssin vuonna 1881 ja päätyi William Ruthin omistukseen. Vuonna 1888 hän meni naimisiin Fanny Standertskjöldin kanssa.


title: Karhulan Hovi

text: Nykyistä rakennusta alettiin rakentaa 1887, ja se valmistui 1892. Kivisen rakennuksen arkkitehtuuri edustaa uusrenessanssia ja gotiikkaa, ja se jäljittelee ranskalaista aatelislinnaa. Hovin pinta-ala on 917 m² ja huoneita on 30. Nuori patruunatar halusi Karhulan Hovin muistuttavan mahdollisimman paljon Karlbergin kartanoa, jonka omisti hänen veljensä Hugo Standertskjöld.


title: Karhulan Hovi

text: William Ruthin kuoltua 1913 perustettiin Fanny ja William Ruthin lahjoitusrahasto, joka oli tarkoitettu käytettäväksi Suomen pienviljelijöiden hyväksi. A. Ahlström Oy osti Karhula Oy:n tehtaat 1915 ja Hovi oli osana kauppaa.


title: Karhulan Hovi

text: Ahlströmiin fuusioidun Karhula Oy:n toimitusjohtajat ja isännöitsijät asuivat talossa vuoteen 1966, jonka jälkeen sitä on käytetty edustustilana. Rakennuksessa on toiminut myös NEXT Hotel Karhulan Hovi. Kartanon alueella toimii nyt Kartanohotelli Karhulan Hovi, jota operoi kotkalaisen perheyrityksen omistama Kotkan Saaret Oy.


title: Virkby skola

text: Virkby skola on Lohjalla sijaitseva ruotsinkielinen ala-asteen koulu. Koulussa on luokat 1-6 kolmessa perusopetusryhmässä, joissa yhteensä on 59 oppilasta.


title: Grand Theft Auto Advance

text: Grand Theft Auto Advance on Digital Eclipsen kehittämä ja Rockstar Gamesin julkaisema "Grand Theft Auto" -pelisarjan osa, joka julkaistiin vuonna 2004 Game Boy Advancelle.


title: Grand Theft Auto Advance

text: Peli sijoittuu "Grand Theft Auto III:n" Liberty Cityyn. Peli kuitenkin käyttää aiemmista osista tuttua ylhäältäpäin kuvattua näkymää toisinkuin kolmannessa osassa esiteltyä 3D-grafiikkaa.


title: Grand Theft Auto Advance

text: "Grand Theft Auto Advance" jäi myynneissä muista "Grand Theft Auto" -peleistä jälkeen, eivätkä kriitikot sitä juurikaan kehuneet.


title: Kaki Hunter

text: Katherine Susan Hunter (s. 6. marraskuuta 1955 Topanga Canyon, Kalifornia) on yhdysvaltalainen arkkitehti ja kirjailija, sekä entinen näyttelijä.


title: Kaki Hunter

text: Hunter tuli tunnetuksi näyttelijänä elokuvasta Kuuma nuoriso (1982), sekä sen jatko-osista Villit fiftarit – Porky's II (1983) ja Porkyn kosto (1985). Näyttelemisen hän lopetti vuoden 1991 jälkeen ja on sittemmin työskennellyt Moabissa, Utahissa arkkitehtuuriyhtiönsä OK OK OK Productions parissa.


title: Enrique Vera

text: Enrique Daniel Vera Torres (s. 10. maaliskuuta 1979 Asunción, Paraguay) on paraguaylainen jalkapalloilija. Hän edustaa tällä hetkellä meksikolaista Atlasia ja on pelipaikaltaan puolustava keskikenttäpelaaja.


title: Manly Beach

text: Manly Beach on uimaranta Sydneyn pohjoisessa kaupunginosassa Australiassa. Se on suosittu turistikohde. Rannan kolme osaa pohjoisesta etelään ovat Queenscliff, Pohjois-Steyne ja Etelä-Steyne. Rannan maisemaa hallitsevat norfolkinaraukariat.


title: Manly Beach

text: Kapteeni Arthur Phillip antoi vuonna 1788 paikalle nimen "Manly Cove", sillä hänen mielestään paikalliset aboriginaalit olivat erityisen miehekkäitä.


title: Manly Beach

text: Manlyn kaupunginosaan on lauttayhteys Sydneyn Circular Quayltä. Seitsemän meripeninkulman mittainen matka kestää lautalla noin 30 minuuttia.


title: Esko Aho (laulaja)

text: Esko Aho, oikealta nimeltään Esko Rönkkö, on suomalainen levylaulaja, joka teki yhden pitkäsoiton JP-musiikille vuonna 1987. Rönkkö asuu nykyisin (v. 2010) Iisalmessa.


title: Mouhamadou Dabo

text: Mouhamadou Dabo (s. 28. marraskuuta 1986 Dakar, Senegal) on ranskalais-senegalilainen jalkapalloilija. Hän edustaa ranskalaista Olympique Lyonnaisia ja on pelipaikaltaan oikea laitapuolustaja.


title: Mouhamadou Dabo

text: Dabo aloitti peliuransa vuonna 1999 Yeggosta, josta hän siirtyi 14-vuotiaana Ranskan pääsarjaseura Saint-Étiennen junioriakatemiaan. Hän teki ensiesiintymisensä edustusjoukkueessa kesällä 2004. Hänen sopimuksensa joukkueen kanssa päättyi 30. kesäkuuta 2010, jonka jälkeen hän liittyi espanjalaisseura Sevillaan nelivuotisella sopimuksella.


title: Mouhamadou Dabo

text: Dabo kutsuttiin ensimmäisen kerran Ranskan maajoukkueeseen 11. helmikuuta 2009 pelattuun ystävyysotteluun Argentiinaa vastaan. Hän ei kuitenkaan päässyt ottelun aikana kentälle ja näin ensiesiintyminen maajoukkuepaidassa jäi toistaiseksi tekemättä.


title: Eila Kaustia

text: Eila Kaustia (o.s. Koskinen, myös Koskinen-Krusberg, 7. kesäkuuta 1913 Hämeenlinna – 26. toukokuuta 1996 Helsinki) oli kirjailija ja kuvittaja. Käytyään keskikoulun hän opiskeli Ateneumissa ja Taideteollisen keskuskoulun graafisella osastolla 1932–1935. Hän oli töissä Yhtyneet Kuvalehdet Oy:ssä ja Otavalla 30 vuotta. Hän on tehnyt paljon kuvituksia eri julkaisuihin, muun muassa Otavan julkaisemaan Joulupähkinöitä-lehteen 1942–1943. Vuonna 1965 hän jäi vapaaksi kirjailijaksi. Hänen esikoisteoksensa oli Sininen tori, 1951 ja viimeinen, yhdestoista teos oli runokokoelma Aikamerkki, 1981. Hän on tehnyt myös yhteensä ehkä kymmenkunta postikorttia, esimerkiksi Seura-lehdelle. Hän signeerasi työnsä E–K.


title: Tanssii tähtien kanssa (5. tuotantokausi)

text: Tanssii tähtien kanssa -televisiosarjan viides tuotantokausi esitettiin MTV3-kanavalla syksyllä 2010. Sarjassa julkisuuden henkilöt opettelevat tansseja ammattilaistanssijoiden opastuksella, ja jokaisessa jaksossa yksi pari putoaa kilpailusta. Kyseessä oli ensimmäinen kerta, kun sarja esitettiin syksyllä.


text: Viidennen tuotantokauden ensimmäinen jakso esitettiin sunnuntaina 19. syyskuuta 2010. Jaksossa kerrattiin edellisen kauden tapahtumia ja esiteltiin tulevan kaudet parit. Ensimmäinen suora lähetys nähtiin 26. syyskuuta 2010 ja ensimmäinen pudotus viikkoa myöhemmin. Tuotantokauden finaali käytiin 28. marraskuuta 2010, ja kausi päättyi muistelujaksoon 5. joulukuuta 2010.


text: Viidennellä tuotantokaudella Marco Bjurström ei jatkanut enää juontajana, ja hänet korvasi Mikko Leppilampi. Edellisellä kaudella juontajaksi tullut Vappu Pimiä jatkoi naisjuontajana. Tuomaristossa jatkoivat Jukka Haapalainen, Jorma Uotinen ja Helena Ahti-Hallberg. Uutena maallikkotuomarina tällä kaudella nähtiin Jone Nikula.Taustavärit:Viides tuotantokausi oli ensimmäinen kausi, jonka miesjuontajana ei toiminut Marco Bjurström. Bjurström ilmoitti tuotantoyhtiölle 15. helmikuuta 2010 jättävänsä sarjan ja televisiokanava ilmoitti 16. helmikuuta 2010 Mikko Leppilammen olevan ohjelman uusi juontaja. Bjurström on kertonut poistumisensa syyksi sen, että hänet oli valittu päätuomariksi uuteen "Dance"-tanssiohjelmaan, jota esitettiin Nelosella syksyllä 2010.


text: Ohjelman kolmannella tuotantokaudella kilpaillut ja neljännellä tuotantokaudella juontajana toiminut Vappu Pimiä jatkoi ohjelman naisjuontajana. Pimiä juonsi myös ohjelmaan liittyvät talk show -lähetykset.


text: Ohjelman tuomaristo säilyi lähes identtisenä edelliseen tuotantokauteen verrattuna; ainoastaan Susanna Rahkamo ei jatkanut tuomarina. Jukka Haapalainen toimi tuomariston puheenjohtajana, muut jäsenet olivat keskeytyksettä tuomaroinut Jorma Uotinen, kahdella ensimmäisellä kaudella kilpaillut ja kolmannesta kaudesta eteenpäin tuomarina toiminut Helena Ahti-Hallberg sekä uutena jäsenenä ensimmäisellä kaudella ns. ”tähtioppilaana” kilpaillut Jone Nikula.


text: Ohjelman sunnuntai-iltaisten suorien lähetysten lisäksi viidennellä kaudella nähtiin Vappu Pimiän juontama talk show "Vappu tähtien kanssa". Talks show’ssa pureuduttiin suoran lähetyksen tapahtumiin, haastateltiin pudonnutta paria ja muita vieraita sekä näytettiin materiaalia parien harjoituksista ja kulissien takaa. Ensimmäinen "Vappu tähtien kanssa" -jakso esitettiin 30. syyskuuta 2010 ja viimeinen 2. joulukuuta 2010.


title: Waldo Ponce

text: Waldo Alonso Ponce Carrizo (s. 4. joulukuuta 1982 Los Andes, Chile) on chileläinen jalkapalloilija. Hän edustaa meksikolaista Cruz Azulia ja on pelipaikaltaan keskuspuolustaja.


title: Waldo Ponce

text: Ponce aloitti ammattilaisuransa vuonna 2001 Universidad Chilestä, jossa hän pelasi vuoteen 2007 asti. Kauden 2003–2004 hän pelasi lainalla saksalaisessa Wolfsburgissa. Pelattuaan kauden 2008–2009 argentiinalaisessa Vélez Sarsfieldissä hän palasi kotimaahansa ja siirtyi Universidad Católicaan.


title: Waldo Ponce

text: Hän teki ensiesiintymisensä Chilen maajoukkueessa vuonna 2004. Hän oli maajoukkueen mukana vuoden 2010 MM-kilpailuissa.


title: Jamie Chung

text: Jamie Jilynn Chung (s. 10. huhtikuuta 1983 San Francisco, Kalifornia) on yhdysvaltalainen näyttelijä, bloggari ja entinen televisiopersoona. Hän tuli tunnetuksi Music Television -kanavan tositelevisiosarjassa "" ja vuonna 2005 kilpailijana "The Real Worldin" spin-off-sarjassa "Real World/Road Rules Challenge: The Inferno II". Myöhemmin Chung siirtyi näyttelemiseen ja on tehnyt useita rooleja elokuvissa, kuten "Voitte suudella sulhasta", "Sorority Row" ja "Kauhea kankkunen 3".


title: Jamie Chung

text: Chung syntyi ja varttui San Franciscossa. Hän on toisen polven korealais-amerikkalainen. Chungin vanhemmat muuttivat Yhdysvaltoihin vuonna 1980 ja omistivat hampurilaisravintolan. Chung valmistui Kalifornian yliopistosta Riversidessa vuonna 2005.


title: Jamie Chung

text: Chung ja Bryan Greenberg alkoivat seurustelemaan vuoden 2012 alkupuolella ja he menivät kihloihin joulukuussa 2013. Lokakuussa 2015 pari meni naimisiin Halloween-juhlan aikana Santa Barbarassa.


title: Pablo Contreras

text: Pablo Andrés Contreras Fica (s. 11. syyskuuta 1978 Santiago, Chile) on chileläinen jalkapalloilija. Hän edustaa kreikkalaista PAOK:ia.


title: Pablo Contreras

text: Contreras on luontaiselta pelipaikaltaan keskuspuolustaja, mutta kykenee pelaamaan myös oikeana laitapuolustajana. Hänellä on myös Espanjan kansalaisuus, jonka hän sai pelatessaan Celta Vigossa usean vuoden.


title: Pablo Contreras

text: Contreras on syntynyt Santiagossa ja on kaupungin jalkapalloseura Colo-Colon kasvatti. Hän teki ensiesiintymisensä edustusjoukkueessa vuonna 1997 ja pelasi siellä seuraavat kaksi kautta, jonka aikana joukkue voitti kaksi maan pääsarjamestaruutta. Otteluita hänelle kertyi kahden kauden aikana yhteensä 37.


title: Pablo Contreras

text: Vuonna 1999 hän siirtyi Monacoon, jossa hän kuului joukkueen runkopelaajiin, kun se voitti kauden 1999–2000 päätteeksi maan pääsarjamestaruuden sekä myöhemmin kesällä supercupin. Hän esiintyi joukkueessa sekä Mestarien liigassa että UEFA Cupissa.


title: Pablo Contreras

text: Tammikuussa 2001 selvisi Contrerasin käyttäneen väärennettyä Italian passia, saadakseen Euroopan unionin kansalaisuuden. Pariisin oikeus rankaisi häntä 30 000 euron sakoilla sekä kahden vuoden porttikielolla. Tämän vuoksi Monaco oli pakotettu lainaamaan hänet ulkopuolelle, ja niin hän siirtyi lainasopimuksella argentiinalaiseen Racing Clubiin. Saavuttuaan lainalta Contreras myytiin heinäkuussa 2001 espanjalaisseura Celta Vigoon, joka maksoi hänestä 4,2 miljoonan euron siirtokorvauksen.


title: Pablo Contreras

text: Hän lainattiin kuitenkin ensimmäiseksi kaudekseen samassa sarjassa pelanneeseen Osasunaan. Hän kuului heti alusta lähtien pamplonalaisseuran avauskokoonpanoon ja pelasi lopulta kauden aikana 31 sarjaottelua. Joukkue säilytti juuri ja juuri sarjapaikkansa sijoittuen 17.


title: Pablo Contreras

text: Seuraavan kauden 2002–2003 hän pelasi jälleen lainalla tällä kertaa Sporting Clube de Portugalissa, jossa hän niin ikään kuului läpi kauden joukkueen avauskokoonpanoon. Joukkue sijoittui kotimaansa sarjassa kolmanneksi ja putosi Mestarien liigan kolmannella karsintakierroksella italialaiselle Internazionalelle.


title: Pablo Contreras

text: Kesällä 2003 hän palasi omistajaseuraansa. Ensimmäisellä kaudellaan 2003–2004 joukkueessa hänen peliaikansa jäi hyvin vähälle, pelaten vain seitsemässä ottelussa kaikki kilpailut mukaan lukien. Celta Vigo pelasi ensimmäistä kertaa historiassaan Mestarien liigassa ja selvisi aina neljännesvälieriin saakka, jossa se putosi Arsenalille. Kotimaan sarjassa otteet olivat kuitenkin heikkoja, kun joukkue jäi lopulta toiseksi viimeiseksi ja täten putosi sarjaporrasta alemmaksi Segunda Divisióniin.


title: Pablo Contreras

text: Contreras onnistui lopulta nousemaan joukkueen avauskokoonpanoon ja kuului seuraavina kausina sen runkopelaajiin. Joukkue pelasi kaksi kautta maan pääsarjassa, kunnes se putosi jälleen Segundaan kaudeksi 2007–2008. Hänet vapautettiin sopimuksestaan tammikuussa 2008.


title: Pablo Contreras

text: Hän palasi Portugaliin neljän vuoden tauon jälkeen ja teki kuusikuukautisen sopimuksen Sporting Bragan kanssa. Hän pelasi puolikautisen aikana 13 ottelua.


title: Pablo Contreras

text: Kesäkuussa 2008 Contreras teki kaksivuotisen sopimuksen kreikkalaisseura PAOK:n kanssa.


title: Pablo Contreras

text: Contreras teki ensiesiintymisensä Chilen maajoukkueessa 17. helmikuuta 1999 ottelussa Guatemalaa vastaan. Hänet valittiin joukkueeseen samana vuonna pelattavaan Copa Américaan. Chile sijoittui turnauksessa neljänneksi.


title: Pablo Contreras

text: Vuonna 2000 hän oli mukana voittamassa Chilelle olympiapronssia Sydneyn kesäolympialaisissa. Hän pelasi myös vuosien 2002 ja 2006 MM-karsintaotteluissa, joista Chile ei kuitenkaan onnistunut selvittämään tietään lopputurnaukseen.


title: Pablo Contreras

text: Ensimmäiset MM-kilpailunsa hän pääsi vihdoin pelaamaan Etelä-Afrikassa vuonna 2010, jonne Chile lopulta selviytyi.


title: Red Lake

text: Red Lake voi viitata seuraaviin asioihin:


title: Red Lake (kunta Kanadassa)

text: Red Lake on 4 526 asukkaan (2006) kaupunkimainen kunta Ontarion provinssin itäosassa, Kanadassa. Kunta muodostettiin yhdistämällä kuusi pienempää asuinaluetta, Balmertown, Cochenour, Madsen, McKenzie Island, Red Lake ja Starratt-Olsen.


title: Red Lake (kunta Kanadassa)

text: Perimätiedon mukaan Red Lake on saanut nimensä kahden chippewa-metsästäjän kaadettua suuren hirven, joka kuollessaan kaatui järveen ja veri värjäsi veden punaiseksi. Chippewat alkoivat kutsua vesialuetta nimellä "Misque Sakigon", joka tarkoittaa punaista järveä ().


title: Red Lake (kunta Kanadassa)

text: Kunnan lähellä sijaitsevat Woodland Caribou Provincial Parkin ja Pakwash Provincial Parkin luonnonpuistot.


title: Red Lake (kunta Kanadassa)

text: Tiettävästi jo kahdeksannella vuosituhannella eaa. Red Laken alueella on asunut paleointiaaneja Pohjois-Amerikan arkaaisella kaudella, mutta arkeologisissa kaivauksissa on pystytty varmistamaan metsämaan kulttuurin asukkaiden asuneen alueella ainakin ensimmäisellä vuosituhannella. Ensimmäiset First Nations- cree- ja sioux-intiaanit polveutuivat näistä aikaisemmista kulttuureista. 1700–1800-lukujen aikana ojibway-intiaanit muuttivat alueelle, ja heistä muodostui nopeasti merkittävin ryhmä.


title: Red Lake (kunta Kanadassa)

text: 1650-luvulla ranskalaiset turkiskauppiaat perustivat Nipigonjärven rannalle kauppapaikan, jossa paikalliset metsästäjät kävivät kauppaa saalistamillaan turkiksilla. Pian tämän jälkeen myös englantilaiset turkiskauppiaat kiinnostuivat alueesta, ja Hudson's Bay Company perusti oman kauppa-asemansa Albanyjoen varrelle. North West Companyn ja HBC:n kilpailu johti useiden kauppa-asemien perustamiseen. NWC perusti 1786 Red Lake Housen, ja HBC perusti oman asemansa vuonna 1790. Useita muita asemia perustettiin myös nykyisen Lac Seulin alueelle 1800-luvulla. Vuonna 1821 kaikki alueen kauppa-asemat olivat HBC:n omistuksessa yhtiöiden sulautettua toimintansa. Turkiskauppa oli Red Laken tärkein työllistäjä 1920-luvulle saakka. Vielä tänäkin päivänä alueen alkuperäisasukkaat harjoittavat turkiskauppaa, tosin erittäin pienessä mittakaavassa turkisten nykyisen pienen kysynnän vuoksi.


title: Red Lake (kunta Kanadassa)

text: Alun perin hopeaa etsineet geologit löysivät vuonna 1925 Red Lakesta kultaesiintymiä, mikä johti lopulta seuraavana vuonna alkaneeseen Pohjois-Amerikan viimeiseen kultaryntäykseen. Lähin rautatieasema sijaitsi silloisessa Hudsonin kylässä, josta kullanetsijät saapuivat aluksi kanooteilla, veneillä ja talvisin koiravaljakolla. Myöhemmin 1930-luvun alussa lentokoneesta muodostui tärkein kuljetusväline. Ryntäykseen osallistui arvioiden mukaan yli 3000 kullanetsijää. Red Laken kultaryntäys onkin historian ainoa, jossa lentokone oli tärkein liikenneväline kultakentille. Vuonna 1936 Red Laken alueella sijaitsevalle Howey Bayn lahdelle laskeutui ja nousi lentokoneita noin 15 minuutin välein. Lentoasema oli tuolloin Pohjois-Amerikan vilkkaimmin liikennöity. Kaivostoiminta on edelleen Red Laken tärkein työllistäjä. Kunnassa on yksi maailman rikkaimmista kultaesiintymistä. Alueelta louhitaan myös rautamalmia ja graniittia.


title: Red Lake (kunta Kanadassa)

text: Nykyisin kunnassa vuosittain vietettävä Norseman Festival juhlii alueen lentoliikenteen historiaa ja etenkin kanadalaisen Norseman lentokoneen tärkeää asemaa alueen historiassa. 23.–25. heinäkuuta 2010 Red Lakessa järjestetään 75-vuotistapahtuma lentokonemallin ensilennon kunniaksi.


title: Red Lake (kunta Kanadassa)

text: Red Lake sijaitsee subarktisella mannerilmastovyöhykkeellä (Köppenin ilmastoluokitus Dfc), talvet ovat kylmiä ja kesät lyhyitä. Ensilumi sataa usein lokakuun lopussa tai marraskuun alussa ja sulaa vasta maalis-huhtikuussa, mutta lunta voi sataa vielä touko-kesäkuussakin. Pitkän talven ansiosta talviurheilu ja moottorikelkkailu ovat suosittuja. Alueen lyhyt kesä on yleensä kuiva ja otollinen retkeilyyn.


title: Muxlim

text: Muxlim oli internetissä toiminut marraskuussa 2006 avattu yhteisöpalvelu. Sen kohderyhmänä olivat islamilaista elämäntapaa viettävät muslimit, jotka haluavat käyttää sosiaalista mediaa. Sivusto sisälsi videoita, blogeja, mielipidekyselyitä ja kuvia. Sivuston itsensä mukaan se oli maailman suurin muslimien elämäntapasivusto. Portaali perustui Mohamed el-Fatatryn aiemmin perustamille sivustoille, jotka yhdistettiin yhdeksi.


title: Muxlim

text: Muxlimin perustivat vuonna 2006 Suomen egyptiläinen Mohamed el-Fatatry ja Pietari Päivänen. Myöhemmin Päivänen jättäytyi pois yrityksestä. Yrityksen omistusosuus jakautui vuonna 2010 siten, että El-Fatatry omisti lähes puolet yrityksestä ja muita osakkeenomistaja on 14. Suomalaiset omistivat yrityksestä kolmanneksen.


title: Muxlim

text: Muxlim keräsi asukaslukuun suhteutettuna eniten kävijöitä Singaporesta, Suomesta, Pakistanista, Malesiasta ja Filippiineiltä. Yritys sai vuoden 2009 Tasavallan Presidentin kansainvälistymispalkinnon. Palkinto ojennettiin 2. helmikuuta 2010. Palvelun todelliset kävijämäärät olivat alle 200 000 viikossa, vaikka julkisuudessa pidettiin yllä mielikuvaa kymmenistä miljoonista kävijöistä.


title: Muxlim

text: Kun sosiaalinen verkosto ei kehitynyt suunnitellusti, yhtiö siirsi painopisteen tarjoamaan markkinointi gateway palveluita maailman muslimien kuluttajamarkkinoille käyttäen Muxlim.com sen laukaisualustana markkinoindessa viestejä globaaleilta yrityksiltä.


title: Muxlim

text: Neljän ensimmäisen toimintavuotensa aikana yhtiön tappiot olivat yli kaksi miljoonaa euroa, ja sillä oli mainosten ja konsulttipalvelujen tuottamia tuloja 82 000 euroa. Toimintaa pyöritettiin pääomasijoittajien varoilla. Tekesin kautta sivusto sai runsaat 400 000 euroa. Rite-Venturesin mukaan Muxlim-sijoituksen arvo on maaliskuussa 2012 nolla euroa.


title: Muxlim

text: Muxlim-sivusto katosi verkosta helmikuussa 2012. Yrityksen viimeisimmän, vuodelta 2010 olevan tilinpäätöksen mukaan liikevaihtoa kertyi noin 46 000 euroa. Liiketappio oli siihen verrattuna moninkertainen eli noin 865 000 euroa. Vuodelta 2009 tappiota kertyi 700 000 euroa.


title: Muxlim

text: El-Fatatry on vaitonainen sivuston lopettamisesta mutta kertoo asiasta enemmän tekeillä olevassa kirjassa. Sivuston tilalle on tulossa uusi samalle käyttäjäkunnalle suunnattu sivusto. David J. Cordin tekemä kirja ilmestyy Schildt & Söderströmin kustantamana huhtikuussa 2012.


title: Muxlim

text: Turkissa on aloittanut toimintansa vastaavanlainen verkkosivusto Salamworld, jonka epäillään ostaneen Muxlimin. Sen johto kuitenkin kiistää oston.


title: Muxlim

text: Heinäkuussa 2014 Muxlim Oy asetettiin konkurssiin kaksi vuotta itse sivuston sulkemisen jälkeen.


title: A-Train

text: A-Train () on japanilainen strategiapelien sarja. Sarja tunnetaan myös nimillä "Take the A-Train".


title: A-Train

text: Pelit on kehittänyt Artdink. Sarjan ensimmäinen osa on julkaistu on vuonna 1985.


title: A-Train

text: Sarjan pelejä on julkaissut pohjois-amerikassa ja euroopassa Maxis ja Ocean Software sekä Degica.


title: A-Train

text: Degica on julkaisijana Steam-palvelussa olevalle "A-Train 9 V4.0" versiolle.


title: A-Train

text: Peleissä on junasimulaattorin lisäksi kaupunginrakennusta ja taloudenhallintaa.The One -lehden arvostelussa vuonna 1994 Amiga-versio ("A-Train III") sai arvosanaksi 90%.


title: A-Train

text: Amiga Format -lehden arvostelussa vuonna 1993 Amiga-versio ("A-Train III") sai arvosanaksi 84%.


title: St Hilda’s College

text: St Hilda's College on yksi Oxfordin yliopiston 38 collegesta. Sen perusti Dorothea Beale vuonna 1893 naisten collegeksi. Tutkintojen suoritusoikeuden Oxfordin yliopistossa naiset saivat kuitenkin vasta vuonna 1920. St Hilda's sai Oxfordin yliopiston täysivaltaisen collegen aseman vuonna 1961, kun yliopisto muutti sääntöjään. Vuonna 2008 St Hilda's College alkoi ensimmäistä kertaa hyväksyä miesopiskelijoita ja muuttui sekacollegeksi.


title: St Hilda’s College

text: St Hilda's College on nimetty Pyhän Hildan eli Whitbyn Hildan mukaan. Hän oli anglosaksilainen pyhimys, joka eli vuosina 614–680.


title: Sarakatsaninkoira

text: Sarakatsaninkoira on bulgarialainen koirarotu, joka tunnetaan myös nimillä "sarakatsaninpaimenkoira" (каракачанска овчарка, "karakachanska ovcharka"), "traakianmolossi" ja "karakachan" (каракачанка, "karakachanka"). Vuonna 2011 bulgarialaisen populaation koko oli 150-200 yksilöä, joista uroksia 120 ja narttuja 80.


title: Sarakatsaninkoira

text: Sarakatsaninkoira on kookas, pitkäkarvainen, massiivinen ja lihaksikas. Sukupuolileima on selvä. Urosten säkäkorkeus on 63–75 cm (keskiarvo 65 cm) ja narttujen 60-69 cm (keskiarvo 63 cm). Urokset painavat 40-55 kg (keskiarvo 45 kg) ja nartut 30-45 kg (keskiarvo 35 kg). Kallo on leveä ja massiivinen ja otsapenger näkyvä muttei liian korostunut. Kuono on massiivinen, tyvestä paksu, kuonon kärkeä kohden hyvin loivasti kapeneva ja kalloa lyhempi. Leuat ovat vahvat ja hampaissa on leikkaava purenta. Silmät ovat pienet, syvät ja vinoasentoiset. Niiden väritys on tumma tai pähkinänruskea karvapeitteen sävystä riippuen. Katse on tuima, varma, älykäs ja luja. Korvat ovat melko pienet, alaskiinnittyneet, v:n muotoiset, riippuvat ja kallonmyötäiset.


title: Sarakatsaninkoira

text:
Karvamuunnoksia on kaksi:
1) pitkäkarvainen: karvan pituuden tulisi rungossa olla yli 12 cm
2) lyhytkarvainen: karvan pituuden tulisi rungossa, niskassa ja raajoissa olla alle 12 cm


title: Sarakatsaninkoira

text: Niskassa, ylälinjassa, takapäässä, raajojen takaosissa ja hännässä karva on pitkää ja karheaa. Peitinkarva on suoraa ja jäykkää. Päässä ja raajojen etuosissa karva on lyhyttä ja ihonmyötäistä. Alusvilla on raskas. Karvapeite on joko kaksi- tai kolmivärinen ja siinä on laikkuja. Toivotuimmat ovat selvästi erottuvat mustat laikut valkoisella pohjalla tai suuret valkoiset laikut tummalla pohjalla.


title: Sarakatsaninkoira

text:
Sarakatsaninkoiran rohkeus ja omanarvontunto yhdistettynä sen uskomattomaan uskollisuuteen tekevät siitä korvaamattoman ystävän ja apulaisen. Se on hyvin reviiritietoinen ja koska se on läheinen vartioimansa lauman kanssa, siitä tulee huomattavan aggressiivinen jos laumaa uhataan.
Jos muukalainen yrittää siirtää eläimen pois laumasta, siitä tulee äärimmäisen aggressiivinen. Tästä huolimatta lauman kulkiessa kylän halki koira kulkee tyynesti sen perässä kiinnittämättä huomiota ihmisiin.


title: Sarakatsaninkoira

text: Sarakatsaninkoira on yksi Euroopan vanhimmista roduista. Sen esi-isät alkoivat muodostua roduksi jo kolmannella vuosituhannella eaa. Se polveutuu muinaisista balkanilaisista kesykoirista traakialaisten ajoilta lähtien. Muinaisista traakialaisista aarteista löydettiin suurten, pitkäkarvaisten, kippurahäntäisten vahtikoirien kuvia ja heidän koiriensa uskotaan olleen sarakatsaninkoiran kantakoiria. Traakialaiset olivat Balkanin niemimaan vanhimmat asukkaat, jotka tunnetaan karjankasvattajina ja joita Herodotus kuvaili 'runsaslukuisimmaksi kansaksi intialaisten jälkeen'.


title: Sarakatsaninkoira

text: Koira on nimetty kreikkalaisen, myös muihin Balkanin maihin levittäytyneen Sarakatsani-paimentolaisheimon mukaan. Vanhanaikaisten karjankasvatusperinteidensä ansiosta he onnistuivat säilyttämään muutaman Euroopan vanhimmista kesyeläinroduista: sarakatsaninlammas, sarakatsaninhevonen ja sarakatsaninkoira.


title: Sarakatsaninkoira

text: Tämän vuoristokoiran alkuperäinen tehtävä oli vartioida karjaa. Tyypillisenä karjan ja omaisuuden vartiointiinjalostettuna molossikoirana se ei epäröi taistella susia ja karhuja vastaan puolustaakseen omistajaansa ja perhettään vaaran uhatessa. Aiemmin sitä käytettiin myös armeijan rajavartiokoirana. Nykyisin sitä käytetään lähinnä laumanvartijana ja omaisuuden vahtina. Suurimmat puhdasrotuiset, laumaa vartioivat työlinjaiset sarakatsaninkoira-kannat löytyvät Bulgariasta ja Yhdysvalloista.


title: Sarakatsaninkoira

text: Sarakatsaninkoira mainitaan joidenkin bulgarialaisten klassikkokirjailijoiden teoksissa, kuten Yordan Yovkovin, Georgi Raitchevin ja Yordan Radichkovin. Vuonna 1938 H.B. Peters kirjoitti siitä saksalaisessa koiralehdessä "Zeitschrift für Hundeforschung" [Zentralblatt für Kleintierkunde und Pelztierkunde "Kleintier und Pelztier", Verlag Dr. Paul Schöps, Leipzig].


title: Sarakatsaninkoira

text: Rodun ensimmäinen tutkija oli Todor Gajtandjiev, joka esitti sille rotumääritelmää 1970-luvulla. Virallinen rotumääritelmä kirjoitettiin vuonna 1991 ja vuonna 2005 Eläinrotujen Valtionkomissio hyväksyi rodun Bulgarian Tasavallan Maatalousministeriön kanssa. Se on nyt kotimaassaan virallisesti vanha bulgarialainen alkuperäisrotu ja se luokitellaan siellä ryhmään 2: Molossit.


title: Sarakatsaninkoira

text: Sarakatsaninkoiraa käytetään nykyisin myös uusien rotujen luomiseen. Viimeisten 15 vuoden aikana amatööriharrastajat ovat jalostaneet sen pohjalta uutta, kookasta näyttelykoiraa nimeltä bulgarianpaimenkoira. Kyseessä on tulos sarakatsaninkoiran risteyttämisestä kaukasianpaimenkoiran, keskiaasianpaimenkoiran, moskovanvahtikoiran, bernhardinkoiran, landseerin, newfoundlandinkoiran ja muiden jättirotujen kanssa. Päämääränä on luoda jättimäinen, raskas koira joka muistuttaa väritykseltään vanhaa alkuperäistä sarakatsaninkoiraa. Tätä uutta risteytysrotua jalostetaan lähinnä valtavaksi lemmikiksi. Jotkut virheellisesti sekoittavat vanhan alkuperäisen sarakatsaninkoiran tähän uuteen bulgarianpaimenkoiraan.


title: Sarakatsaninkoira

text: Bulgarian pääministeri Boiko Borisov lahjoitti sarakatsaninkoiran nimeltään Buffy Venäjän pääministerille Vladimir Putinille vuonna 2010.


title: Money for Nothing (Dire Straitsin kappale)

text: Money for Nothing on brittiläisen Dire Straits -yhtyeen kappale ja single vuoden 1985 menestysalbumilta "Brothers in Arms". Kappale nousi muun muassa Yhdysvaltain Billboard 200 -listan ykköseksi kolmen viikon ajaksi ja voitti Grammyn parhaasta duon tai ryhmän laulusuorituksesta. Sting vierailee kappaleessa laulaen pääasiassa taustoja.


text: Kappale sai alkunsa, kun yhtyeen laulaja-kitaristi Mark Knopfler kuuli newyorkilaisessa tavaratalossa asioidessaan työntekijöiden valittavan työstään samalla, kun katsoivat Music Televisionia. Knopfler kirjoitti kappaleen saman tien istuen samojen työntekijöiden esille panemassa keittiönäyttelyssä. Monet laulussa kuultavista fraaseista ovat täsmälleen samoja, jotka Knopfler henkilökunnan suusta kuuli.


text: ”Money for Nothing” äänitettiin Montserratissa. The Police -yhtyeessä kuuluisuuteen noussut Sting oli saarella lomalla ja saapui studioon yhtyeen avuksi. Vastustuksestaan huolimatta hänen nimensä merkittiin kappaleen tekijätietoihin, koska hänen levy-yhtiönsä olisi voinut vaatia kappaleesta tekijänoikeuskorvauksia. Levy-yhtiön mielestä kappale muistutti hyvin paljon Stingin kirjoittamaa The Police -kappaletta ”Don't Stand So Close to Me”.


text: Kappaleessa on käytetty yhtyeelle epätyypillisen paljon kitarasäroä, mikä saa sen lähentelemään tyylillisesti hard rockia. Yhtye tavoitteli tällä ZZ Top -soundia. Knopfler soitti Gibson Les Paul Junior -kitaraa kytkettynä Laney-vahvistimeen.


text: Kappaleen musiikkivideo oli yksi ensimmäisistä, joissa käytettiin tietokoneanimaatiota. Siinä esiintyvillä hahmoilla oli alun perin tarkoitus olla enemmän yksityiskohtia, kuten nappeja paidoissaan, mutta budjetti ei riittänyt tähän. Videon ohjasi Steve Barron, joka on ohjannut myös muun muassa A-ha-yhtyeen ”Take on Me” -kappaleen musiikkivideon.


text: Video palkittiin vuoden 1986 MTV Video Music Awardsissa parhaana musiikkivideona. Se oli myös ensimmäinen video, joka näytettiin MTV Europella. Kyseinen ensimmäinen lähetys tapahtui 1. elokuuta 1987, kuusi vuotta sen jälkeen, kun alkuperäinen MTV oli aloittanut Yhdysvalloissa.


text:
A-puoli
B-puoli


title: Prahanrottakoira

text: Prahanrottakoira ("Pražský Krysařík") on tšekkiläinen koirarotu. Se on kääpiökoira, jota nähdään harvoin kotimaansa ulkopuolella.


title: Prahanrottakoira

text: Karvepeite on lyhyttä ja kiiltävää. Yleisin väritys on musta punaruskein merkein eli black&tan, joka on myös rodun alkuperäinen väri kuten myös keltainen väri, jota kuitenkin esiintyy paljon vähemmän. Muita värejä: ruskea punaruskein merkein eli brown&tan, sininen merkein eli blue&tan, violetti merkein eli lilac&tan, keltainen, punainen ja sekä merle jossa erikseen vielä sininen- eli bluemerle ja ruskea- eli brownmerle. Enimmäis-säkäkorkeus on 24cm. Ihannekorkeus on 20-23 cm. Aikuispaino on 1,5-3,5 kg, ja ihannepaino 2,6 kg.


title: Prahanrottakoira

text: Prahanrottakoira on erittäin aktiivinen, valpas ja eloisa. Se on hellä ja älykäs. Se on vieraita kohtaan varautunut, mutta aina perhettään kohtaan rakastava. Se voi olla pieni, mutta kuitenkin erittäin mukava työkoira jolle sopii moni laji: agility, freestyle, tottelevaisuuskoulutus, jäljestys jne. Hajuaisti on hyvin kehittynyt ja koira on edelleen suurenmoinen rotanpyydystäjä. Sillä on korkea saalisvietti ja se jahtaa mielellään oravia, rottia, hiiriä ja pesukarhuja.


title: Prahanrottakoira

text: Prahanrottakoiraa pidettiin kuninkaallisten palatsien koristeena keskiajalla. Myöhemmin maallikot käyttivät sitä rotanpyydystäjänä. Sitä on kasvatettu ajalta ennen Puolan kuningasta Boleslav II:ta (1058–1080) lähtien. Hän oli rodun suuri ihailija ja hänellä itselläänkin oli kaksi jotka oli tuotu Böömistä.


title: Prahanrottakoira

text: Sanotaan että prahanrottakoira alkoi menettää suosiotaan 19. vuosisadalla kun kääpiöpinseristä tuli laajalle levinnyt. Se koki kuitenkin uudelleensyntymisen 1980-luvulla tšekkien ja slovakkien alettua kasvattaa sitä jälleen.


title: Prahanrottakoira

text: Luuvauriot ovat yleisiä pienen koon takia. Myös patellaluksaatio (lumpion sijoiltaanmeno), joka on yleistä pienillä roduilla, on mahdollinen. Myös maitohampaat voivat jäädä kiinni, jolloin ne tulee poistaa, jotta myöhemmät ongelmat hampaiden kanssa vältettäisiin. Rotu elää yleensä 12-14-vuotiaaksi.


title: Isohuurresammalet

text: Isohuurresammalet ("Palustriella") on palmikkosammalten lahkoon kuuluva suku. Suomessa esiintyy kolme suvun lajia.Huurresammalet kasvavat kalkkipitoisissa lähteiköissä. Ne ovat siksi Suomessa harvinaisia.


title: Suippuväkäsammalet

text: Suippuväkäsammalet ("Campyliadelphus") on palmikkosammalten lahkoon kuuluva suku. Suomessa esiintyy kaksi suvun lajia.


title: X Factor (1. tuotantokausi)

text: X Factorin ensimmäinen tuotantokausi esitettiin vuonna 2010.Ensimmäisen kauden alussa katsojia oli lupaavasti, mutta alun jälkeen katsojaluvut menivät alaspäin. Tämän takia ohjelman sanottiin olevan vuoden 2010 suurin epäonnistuminen. Syynä saattoi luultavasti olla helmikuussa Kanadan Vancouverissa pidetyt talviolympialaiset.


title: Tammukansammalet

text: Tammukansammalet ("Hygroamblystegium") on palmikkosammalten lahkoon kuuluva lehtisammalsuku. Suomessa esiintyy neljä suvun lajia. Näitä lajeja on joskus pidetty ritvasammalten sukuun kuuluvina.


title: Purosammalet

text: Purosammalet ("Hygrohypnum") on palmikkosammalten lahkoon kuuluva lehtisammalsuku. Suomessa esiintyy yhdeksän suvun lajia.


title: Jalosammalet

text: Jalosammalet ("Pseudocalliergon") on palmikkosammalten lahkoon kuuluva suku. Suomessa esiintyy neljä suvun lajia.


title: Pohjois-Karjalan Avoin Ammattiopisto ja Ohjaamo

text: Euroopan sosiaalirahaston rahoittamassa Nuorten tuki -hankkeessa kehitetään Pohjois-Karjalaan uudet Avoin Ammattiopisto ja Ohjaamo -toimintamallit. Hanketta hallinnoi Pohjois-Karjalan koulutuskuntayhtymä. Osatoteuttajana hankkeessa on Joensuun Nuorisoverstas Ry. Hanke alkoi maaliskuussa 2010 ja se päättyy vuoden 2013 loppuun.


text: Ohjaamo tarjoaa 15-24 -vuotiaille pohjoiskarjalaisille nuorille tietoa, neuvontaa ja ohjausta erilaisista koulutuksen ja työelämän vaihtoehdoista. Ohjaamon toimipisteet sijaitsevat Joensuussa, Kiteellä, Nurmeksessa ja Outokummussa. KesäOhjaamo  toimii kesäisin ja eOhjaamo  internetissä.


text: Avoimessa Ammattiopistossa voi opiskella ammatillisia opintoja työvoimapoliittisena koulutuksena. Opinnot alkavat syksyllä 2010 ja ne ovat suunnattuja 17-24 -vuotiaille maakunnan nuorille.


title: FCV

text: FCV tarkoittaa seuraavia asioita:


title: Ihan pihalla

text: Ihan pihalla on Tuija Lehtisen 2003 julkaistu Otavan kustantamana 2003 nuortenromaani. Kirja kertoo neljän räjähdysalttiin nuoren kohtaamisesta perhekoti Tuulikanteleessa.


title: Ihan pihalla

text: Jiri on 16-vuotias poika, joka oli aloittanut pienenä jääkiekkoharrastuksen ja harrastanut sitä koko ikänsä. Kuitenkin, eräässä kohtalokkaassa ottelussa, vastajoukkueen pelaaja IceBurger 6 iskeytyi Jiriä vasten niin, että hänen nilkkansa meni sijoiltaan. Jiri joutui leikkaukseen, joka kuitenkin epäonnistui, ja hän sai heittää unelmansa ammattipelaajana. Kun Jiri heittäytyi täysin puhumattomaksi ja löi pikkuveljeään, hänen äitinsä päätti lähettää hänet perhekoti Tuulikanteleeseen.


title: Ihan pihalla

text: Näätä on samanikäinen poika, jonka vanhemmat ovat eronneet. Hänen äitinsä on löytänyt miesystävän, Laten, joka on väkivaltainen alkoholisti, ja joka myös saa Näädän äidin juomaan. Näätä pääsi perhekoti Tuulikanteleeseen sen jälkeen, kun Late oli pahoinpidellyt häntä, joten perhekotiin pääsy oli hänelle enemmän helpotus kuin rangaistus.


title: Ihan pihalla

text: Oona on punahiuksinen lukion ensimmäisellä luokalla oleva tyttö. Hänellä ei ole minkäänlaisia "ongelmia", vaan hän on perhekodin pitäjien, Askon ja Tuulikin, oma tytär. Oona rakastaa ratsastusta ja hevosia ja on pitänyt niistä siitä lähtien, kun perhekodissa aiemmin ollut tyttö toi sinne oman hevosensa, jonka myöhemmin myi Oonan vanhemmille. Oona on kaunis ja suosittu koulussa, mutta hän itse rakastaa hevosia enemmän kuin vastakkaisen sukupuolen edustajia.


title: Ihan pihalla

text: Kuten Näädälle, myös Lilalle perhekotiin pääsy oli enemmän helpotus kuin rangaistus. Hän on vanhempiensa loppuun ajama tyttö. Hänen vanhempansa odottivat hänen jatkuvasti olevan jokaisessa kouluaineessa luokan paras ja käyvän kaikenlaisissa harrastuksissa maan ja taivaan välillä ja saavan jatkuvasti hyviä arvosanoja kokeista. Eräänä päivänä hän sai hermoromahduksen, ja tuli lähetetyksi Tuulikanteleeseen. Piirtämistä rakastava Lila on harrastuksessaan taitava, ja hän haluaisi jatkuvasti kokeilla kaikenlaista uutta, esimerkiksi alastonkuvan piirtämistä Jiristä.


title: Ihan pihalla

text: Tero ja Stella ovat perhekodin nuoremmat lapset, Tero on kahdeksan ja Stella kaksitoista. Tero ei ole kokenut väkivaltaa eikä hänellä ole muutakaan "ongelmaa", hänen äitinsä vain ei ole aina pystynyt huolehtimaan hänestä menevyytensä ja siellä täällä heilumisensa takia. Stella taas on perhekodissa siksi, että häntä on kiusattu koulussa. Hän käy Tuulikanteleen alueella olevalla tallilla, jossa on kolme Arton ja Tuulan omistamaa hevosta, ja yrittää hevosten avulla saada ystäviä koulusta. Stellaa pelottaa kasvaminen, ja siksi esimerkiksi ensimmäiset kuukautiset ovat hänelle suuri järkytys.


title: Vasaorden

text: Vasaorden on koristeltu soutuvene, jota käytetään Ruotsissa eräissä kuningashuoneen juhlatilaisuuksia. Sitä on käytetty muun muassa Tukholman kaupungintalon vihkiäisten yhteydessä vuonna 1923, Kaarle XVI Kustaan ja Silvian häissä 1976 ja Japanin keisari Akihiton valtiovierailulla vuonna 2000. Viimeksi se oli käytössä kruununprinsessa Victorian ja Daniel Westlingin häiden yhteydessä 19. kesäkuuta 2010, jolloin pidetyn juhlakulkueen päätteeksi Vasaordenilla soudettiin Djurgårdenin saarelta Skeppsbronille Tukholman kuninkaanlinnan eteen.


title: Vasaorden

text: "Vasaorden" on rakennettu tammipuusta. Sen pituus on 18 metriä, leveys 3,2 metriä ja syväys 0,7 metriä. Se kulkee yhdeksän airoparin eli 18 airon voimalla, joten sitä soutamaan tarvitaan 18 henkilöä. Sen keskellä on katettu salonki, jossa on runsaasti kullattuja kustavilaistyylisiä koristeita, ja sen yllä on kuninkaallinen kruunu.


title: Vasaorden

text: Vasaordenia säilytetään Ruotsin merivoimien laskuun Tukholman Merihistoriallisen museon venehallissa 2, Gäralvarvetilla Djurgårdenin saaressa. Venehalli on kesäisin yleisölle avoinna.


title: Vasaorden

text: Alkuperäinen "Vasaorden" rakennettiin Kustaa III:n aikana vuonna 1774. Sen suunnitteli Fredrik Henrik af Chapman, joka myös johti sen rakennustöitä. Tämä alkuperäinen "Vasaorden" kuitenkin paloi Gälarvarvetissa elokuussa 1921 ja tuhoutui lähes kokonaan. Jäljelle jäivät vain airot, joita säilytettiin Skeppsholmenilla.


title: Vasaorden

text: Tämän tulipalon älkeen Dan Broström sekä eräät Ruotsin merivoimien upseerit saivat kerätyksi 40 000 kruunua uuden samanlaisen veneen rakentamista varten. Vuoden 1922 alussa Boström sekä amiraalit W. Dyrsson, Carl August Ehrensvärd, Henning von Krusenstierna sekä kommodori lähettivät laivaston telakalle kirjeen, jossa he ehdottivat Vasaordenin uudelleenrakentamista tarkoin Chapmanin alkuperäisten piirustusten mukaisesti. Näin tehtiinkin, ja uusi Vasaorden oli ensimmäisen kerran käytössä, kun kuningas Kustaa V juhannusaattona 1923 vihki Tukholman uuden kaupungintalon. Myöhemmin se on ollut käytössä varsinkin valtiovierailujen sekä kuninkaallisten häiden yhteydessä.


title: Ernestas Galvanauskas

text: Ernestas Galvanauskas (20. marraskuuta 1882 Zizonys, Biržain kunnallispiiri – 24. heinäkuuta 1967 Aix-les-Bains, Ranska) oli liettualainen poliitikko, insinööri ja yksi Liettuan talonpoikien liiton perustajista. Hän toimi Liettuan pääministerinä kaksi kertaa (1919–1920 ja 1922–1924).


title: Ernestas Galvanauskas

text: Vuonna 1902 Galvanauskas suoritti toisen asteen tutkinnon jelgavalaisessa lukiossa, minkä jälkeen hän aloitti insinööriopinnot Pietarissa. Vuonna 1905 hän oli mukana Venäjän vallankumouksessa. Samana vuonna hän oli mukana perustamassa Liettuan talonpoikien liittoa. Myöhemmin hänet valittiin edustajaksi Vilnan suureen Seimasiin.


title: Ernestas Galvanauskas

text: Vuosina 1906–1919 hän asui ensin Suomessa ja tämän jälkeen Belgiassa, missä hän päätti insinööriopintonsa ja sai diplomin kaivoskonetekniikasta. Vuonna 1919 hän oli yksi Liettuan Pariisin rauhankonferenssin jäsenistä Pariisissa. Lokakuussa samana vuonna hänestä tuli Liettuan pääministeri. Samaan aikaan pääministerinä ollessaan hän oli myös talous-, kauppa- ja teollisuusministeri. Galvanauskasin ensimmäinen pääministerikausi päättyi huhtikuussa 1920. Vuonna 1921 hän työskenteli Kansainliitossa Liettuan kansainvälisen tunnustuksen saamiseksi.


title: Ernestas Galvanauskas

text: Helmikuusta 1922 kesäkuuhun 1924 Galvanauskas toimi Liettuan ulkoministerinä. Tuona aikana hän oli mukana perustamassa Liettuan yliopistoa vuonna 1923.


title: Ernestas Galvanauskas

text: Galvanauskas oli merkittävässä asemassa Klaipėdan kapinassa. Myöhemmin hän johti Liettuan valtuuskuntaa Pariisissa, jossa käsiteltiin Klaipėdan alueen tulevaisuutta.


title: Ernestas Galvanauskas

text: Vuosina 1924–1927 Galvanauskas oli Liettuan suurlähettiläänä Isossa-Britanniassa. Vuoden 1926 vallankaappauksen jälkeen hän luopui virasta ja palasi Klaipėdaan, missä hän toimi pääosin opettajana. Vuodet 1927–1928 hän toimi Klaipėdan satamahallituksen ja opettajajärjestön puheenjohtajana ja 1934–1939 perustamansa kauppainstituutin johtajana.


title: Ernestas Galvanauskas

text: Vuosina 1939–1940 Galvanauskas oli Liettuan talousministeri. Neuvostoliiton miehityksen jälkeen hän pakeni Klaipėdaan. Galvanauskas joutui maanpakoon vuonna 1941, kun Saksa miehitti Latvian. Vuoden 1946 jälkeen hänestä tuli Liettuan korkeimman vapautuskomitean puheenjohtaja. Vuosina 1947–1963 hän asui Madagaskarissa, jossa hän työskenteli opettajana. Loppuelämänsä hän asui Ranskassa, missä hän kuoli vuonna 1967.


title: Georg Tintner

text: Georg Bernhard Tintner (22. toukokuuta 1917 Wien – 2. lokakuuta 1999 Halifax) oli itävaltalaissyntyinen kapellimestari. Hän alkoi opiskella pianonsoittoa kuusivuotiaana ja säveltää pian sen jälkeen. 9–13-vuotiaana hän kuului Wienin poikakuoroon. 13-vuotiaana hän meni Wienin valtionakatemiaan, jossa häntä opettivat Felix Weingartner ja Josef Marx. Hän suoritti sävellysdiplomin vuonna 1935 ja orkesterinjohtodiplomin 1937.


title: Georg Tintner

text: Tintner pääsi avustavaksi kapellimestariksi Wienin Volksoperiin 19-vuotiaana. Vuonna 1938 hän pakeni Anschlussia. Lopulta hän saapui Uuteen-Seelantiin. Sieltä hän siirtyi Australiaan, jossa toimi kapellimestarina oopperassa. Vuosina 1966–1967 Tintner työskenteli Kapkaupungissa kunnallisorkesterin musiikillisena johtajana. Sieltä hän siirtyi Lontooseen ja Sadler's Welssiin kolmeksi vuodeksi. Kapellimestari palasi Australiaan vuonna 1971 ja siirtyi Kanadaan 1987. Hän pääsi työskentelemään kaikkien australialaisten oopperoiden kanssa. Kanadassa hän toimi Symphony Nova Scotian musiikillisena johtajana ja johti maan jokaista suurta orkesteria.


title: Georg Tintner

text: Tintner piti mestarikursseja Tšekissä. Hän sai kunnianosoituksia ja palkintoja sekä Itävallalta että Kanadalta. Hän kuului Order of Canadaan, ja hänestä myös tehtiin Hongkongin esittävien taiteiden akatemian jäsen. Hän sai kunniatohtorin arvot Dalhousien ja St. Francis Xavierin yliopistoilta. Hän oli aktiivinen vierailevana kapellimestarina kuolemaansa saakka.


title: Georg Tintner

text: Tintner levytti eri orkesterien johtajana Naxokselle kaikki Anton Brucknerin sinfoniat. Hänen omien sävellystensä joukkoon lukeutuvat "The Ellipse" jousikvartetille ja korkealle lauluäänelle, sonaatti viululle ja pianolle, soolopianomusiikkia, jousitrio, kuoro- ja orkesterimusiikkia sekä lukuisia lauluja. Naxos on levyttänyt hänen sävellyksiään.


title: Georg Tintner

text: Tintner oli pitkään sosialisti, pasifisti ja vegaani.


title: Georg Tintner

text: Vaimonsa Tanyan mukaan Tintner hyppäsi parvekkeelta kärsittyään syövästä. Hän kuoli sairaalassa. Hän oli taistellut sairauttaan vastaan kuusi vuotta.


title: Huppuvuoritangara

text: Huppuvuoritangara ("Buthraupis montana") on Etelä-Amerikassa tavattava tangaroihin kuuluva varpuslintu.


title: Huppuvuoritangara

text: Huppuvuoritangara on tangaraksi suurikokoinen ja on pituudeltaan noin 23 cm. Linnun pää ja kurkku ovat väriltään mustat ja silmän iiris on punainen. Selkä, siivet ja pyrstö ovat lajilla väritykseltään syvän siniset, Huppuvuoritangaran vatsa on väriltään kirkkaan keltainen. Huppuvuoritangara eroaa muista väritykseltään samankaltaisista linnuista suuren kokonsa perusteella.


title: Huppuvuoritangara

text: Huppuvuoritangaraa tavataan Andeilla alueella, joka ulottuu Venezuelasta, Kolumbian, Ecuadorin ja Perun kautta Boliviaan. Lajin elinympäristöä ovat kosteat metsät ja metsien reunamaat. Toisinaan lintua tavataan myös avoimistakin ympäristöistä. Huppuvuoritangaran elinympäristöt sijaitsevat useimmiten 2 200–3 300 metrin korkeudella merenpinnasta.


title: Huppuvuoritangara

text: Huppuvuoritangarat liikkuvat yleensä 3–10 yksilön ryhmissä. Ravintonaan lintu käyttää pääasiassa hedelmiä.


title: Flow (videopeli)

text: Flow (virallisesti tyyliteltyä "flOw") on Jenova Chenin ja Nicholas Clarkin luoma Flash-peli, jossa ohjataan meressä eläviä mikrobeja, syödään muita eliöitä ja edistetään omaa kasvukehitystä. Peli sisältää dynaamisesti säätäytyvän vaikeusasteen, mikä mahdollistaa eritasoisia pelaajia nauttimaan kokemuksesta haluamallaan tavalla. "Flow" oli osa Chenin päätöstyön tutkielmaa Etelä-Kalifornian yliopiston interaktiivisessa mediadivisioonassa ja sitä ladattiin kahtena ensimmäisenä viikkonaan noin 350 000 kappaletta. Thatgamecompanyn verkkosivujen perustamisen jälkeen määrä on kasvanut yli 600 000:een. Tällä hetkellä pelin saa ladattua ilmaiseksi Jenova Chenin kotisivuilta.


title: Flow (videopeli)

text: PlayStation 3-versiosta tiedotettiin toukokuussa 2006 ja sen kerrottiin ilmestyvän PlayStation Storeen. Version kehityksestä vastasi thatgamecompany ja se julkaistiin vuonna 2007. SuperVillain Studiosin luoma PlayStation Portable-versio ilmestyi vuotta myöhemmin. 13. helmikuuta 2010 thatgamecompany piti päivän mittaisen tarjouksen, jossa jaettiin "Flowia" ilmaiseksi kaikille PlayStation Networkin käyttäjille. Normaalisti lataus maksaa 3,99 €.


title: Nottingham kesällä kello 6

text: Nottingham kesällä kello 6 on Tuija Lehtisen kirjoittaman Sara-nuortenkirjasarjan 1999 ilmestynyt toinen osa. Sarjan edellinen osa Sara@crazymail.com ilmestyi vuonna 1998, ja sitä seuraavat osat Sara ja levottomat jalat vuonna 2001 ja Missä olet, Sara? vuonna 2009.


title: Nottingham kesällä kello 6

text: Kirjan alussa Sara, 16-vuotias helsinkiläinen punkkarityttö, on mummonsa kanssa Roomassa lomamatkalla. Siellä hän näkee katukahvilassa säälittävän, yksijalkaisen pulun, ja tajuaa, että häntä yritetään kahlita Suomeen ja Käpy Cityksi kutsumaansa tuppukylään. Niinpä melkein heti Suomeen palattuaan hän kerää varansa ja lähtee Nottinghamiin Englantiin.


title: Nottingham kesällä kello 6

text: Nottinghamissa Sara tapaa nettituttunsa Markin, joka oli netissä mainostanut itseään kovan luokan punkkarina, mutta paljastuukin todellisuudessa pikkulordiksi, joka asuu mukavasti suuressa talossa, johon sisältyy jopa uima-allas. Mark asuu talossa pikkusisarustensa Henryn ja Lawrencen, äitinsä, talossa harvoin vierailevan isänsä, isoäitinsä ja isänsä siskon kanssa. Lisäksi talon alueella on myös talli, jossa on muun muassa musta Fire-niminen hevonen, jonka Markin Maud-täti on ostanut, ettei se joutuisi lopetettavaksi. Sen edelliset omistajat halusivat lopettaa sen, koska se talloi jalkoihinsa ratsastajan ja halvaannutti tämän.


title: Nottingham kesällä kello 6

text: Asuttuaan Markin luona mukavasti muutaman viikon ja oltuaan tämän ystävien kanssa, Sara saa tietää, että Markin perhe omistaa vanhan linnan Skotlannissa, ja he ovat nyt lähdössä sinne. Sara alkaa etsiä uutta oleskelupaikkaa, ja saakin paikan ratsastusonnettomuudesta pyörätuoliin joutuneen Simone-nimisen tytön seuraneitinä.


title: Nottingham kesällä kello 6

text: Sekä Sara että Simone ovat aluksi hankalia toisilleen, ja Sara alkaa purkaa sekä Simonesta että tämän Jones-nimisestä hoitajasta patoutuneita tunteitaan Robinson-nimiseen papukaijaan, ja opettaa tälle suomenkielisiä lausahduksia. Robinson oppii lopulta sanomaan joitakin suomalaisia kirosanoja. Kun Jones kysyy asiasta, hän kertoo niiden olevan perinteisiä suomalaisia tervehdyksiä.


title: Nottingham kesällä kello 6

text: Koska ennen niin suosittu Simone ei tahdo näyttäytyä siinä kunnossa kaikkien entisten ystäviensä edessä, hän ei tahdo muuta tehdä kuin olla sisällä. Sara kyllästyy Simoneen ja päättää mennä paikallisen Sherwoodin Räkä -bändin keikalle, mutta joutuu kuitenkin ottamaan tytön mukaansa. Siellä paikallisena kylähulluna tunnettu poika, Kevin, esittelee huilua soittavan Saran veljelleen, joka soittaa bändissä. Myöhemmin Sara pääsee mukaan bändiin esiintymänä heidän kanssaan, koska Pablon ja muiden bändin jäsenten mielestä hän tuo bändiin särmää.


title: Nottingham kesällä kello 6

text: Kun Sara huomaa Simonen katsovan kaihoisasti kuvaa mustasta hevosesta, hän tunnistaa sen oitis samaksi hevoseksi, joka oli Maudin tallissa, ja kun hän vie Simonen katsomaan Fireä, hevosta joka halvaannutti hänen alaruumiinsa, hän voittaa tytön luottamuksen puolelleen lopullisesti, vaikka he ovat aiemminkin jo alkaneet tulla paremmin toimeen keskenään.


title: Nottingham kesällä kello 6

text: Sara päättää heittää enää viimeisen suuren keikan Sherwoodin Rään kanssa ja suunnata sitten eteenpäin, mutta hänen suunnitelmansa estyvät, sillä päivänä ennen keikkaa hän kävelee asemalla ja törmää Rauskiin, suomalaiseen poikaystäväänsä, joka näyttelee ihmisille hänen kuvaansa ja Saran löydettyään pyytää häntä tulemaan mukaansa. Saran isoäiti on saanut aivoinfarktin ja on luultavasti kuolemassa, ja Saran halutaan sanovan isoäidilleen hyvästit.


title: Nottingham kesällä kello 6

text: Sara lähtee Rauskin mukana Suomeen, ja näkee sairaalassa pienen ja kuihtuneen, ennen niin sisukkaan ja ärhäkän mummonsa, ainoan täyspäisen jäsenen suvustaan. Kun hän vannoo ajavansa itsensä kaljuksi, jos mummo herää, tämä yskii itsensä hereille ja vaatii Saraa pitämään lupauksensa.


title: HMS Blencathra

text: HMS Blencathra (viirinumero L24) oli Britannian Kuninkaallisen laivaston Hunt-luokan tyypin I saattuehävittäjä, joka palveli toisessa maailmansodassa.


title: HMS Blencathra

text: Alus tilattiin 4. syyskuuta 1939 Cammell Lairdilta Birkenheadistä osana vuoden 1939 hätäohjelmaa (). Aluksen köli laskettiin 11. marraskuuta 1939 työnumerolla V1048 ja sen vesillelasku oli 6. elokuuta 1940.


title: HMS Blencathra

text: "HMS Blencathra" valmistui telakalta 14. joulukuuta 1940, jolloin sen koeajot aloitettiin. Aluksen koeajot suoritettiin nopeutettuina ja se siirrettiin laivastolle hyväksyttäväksi. Hyväksynnän jälkeen alus siirrettiin koulutettavaksi ja varustettavaksi, jolloin se samalla määrättiin Portsmouthin 1. Hävittäjälaivueeseen.


title: HMS Blencathra

text: "HMS Blencathran" valmistuttua 14. joulukuuta 1940 se aloitti vastaanottotestit, joiden päätyttyä alus siirrettiin varustettavaksi ja koulutettavaksi. Alus liittyi tammikuussa 1941 Portsmouthissa laivueeseensa aloittaen saattueiden suojaamisen sekä Kanaalin meriliikenteen valvonnan. Laivueen muut alukset olivat "HMS Cleveland", "HMS Tynedale", "HMS Fernie", "HMS Berkeley" ja "HMS Atherstone". Alus suojasi 12. toukokuuta Portsmouthista Rosythiin risteilijä "HMS Berwickin" korjausten loppuunsaattamiseksi "HMS Berkeleyn" kanssa.


title: HMS Blencathra

text: "HMS Blencathran" palvelus Portsmouthissa jatkui 1943 laivueessa, jonka aluksina olivat "HMS Berkeley", "HMS Fernie", "HMS Puckeridge" ja "HMS Wheatland". Alus osallistui 14. maaliskuuta Kanaalissa Saksan laivaston apuristeilijä "Michelin" (Schiff 28) etsimiseen. "HMS Blencathra" kärsi vaurioita tykistötulessa.


title: HMS Blencathra

text: Alus joutui 18. kesäkuuta ilmahyökkäykseen suojatessaan saattuetta. Se kärsi vaurioita lähelle osuneista pommeista sekä tykistötulessa. Alus siirrettiin Sheernessiin 21. Hävittäjälaivueeseen suojaamaan Pohjanmeren saattueita Thamesin ja Forthin välillä. Uuteen laivueeseen kuuluivat "HMS Cattistock", "HMS Cottesmore", "HMS Fernie", "HMS Garth", "HMS Holderness", "HMS Mendip", "HMS Meynell" ja "HMS Pytchley".


title: HMS Blencathra

text: Alus suojasi 28. maaliskuuta 1943 Smiths Knollin lähistöllä saattuetta FS1074 joutuessaan Saksan laivaston 2. Schnellboot laivueen E-veneiden hyökkäyksen kohteeksi. "HMS Blencathran" ja "HMS Warwickin" tehokas toiminta karkotti hyökkääjän. Alus määrättiin toukokuussa suojaamaan Sisilian maihinnousuun liittyviä saattueita. Se siirrettiin valmistautumaan ulkomaan komennukseen.


title: HMS Blencathra

text: Alus liittyi 21. kesäkuuta saattueeseen WS31/KMF17 risteilijä "HMS Cairon" ja hävittäjien "HMS Arrowin", "HMS Blankneyn", "HMS Breconin", "HMS Brissendenin", "HMS Hambledonin", "HMS Ledburyn", "HMS Mendipin", "HMS Viceroyn", "HMS Wallacen", "HMS Witheringtonin" ja "HMS Woolstonin" kanssa suojaamaan sen Atlantin ylitystä. Alus erkani 26. kesäkuuta saattueesta, kun Lähi-Itään (WS31) ja Gibraltarille (KMF17) matkaavat saattueet erkanivat toisistaan. Se liittyi samalla saattueeseen KMF17 suojaten sen matkan Gibraltarille, jossa se liittyi Välimeren laivaston 58. Hävittäjäviirikköön.


title: HMS Blencathra

text: "HMS Blencathra" osallistui Sisilian maihinnousun harjoituksiin, kunnes se liittyi maihinnousun itäiseen tukiosastoon suojaamaan maihinnoususaattueita. Alus puolusti 9.-10. heinäkuuta saattueita E-veneiden hyökkäyksiltä yhdessä muiden Hunt-luokan saattuehävittäjien kanssa. Alus vapautui elokuussa operaatiosta.


title: HMS Blencathra

text: Alus määrättiin elokuussa Salernon maihinnousuun. Se suojasi 9. syyskuuta saattueen sillanpäähän, minkä jälkeen se partioi maihinnousualueen ulkopuolella. Sen vapautuessa lokakuussa operaatiosta alus määrättiin itäiselle Välimerelle.


title: HMS Blencathra

text: Alus liittyi Egeanmeren saarten puolustukseen koottuihin yksiköihin, kun saksalaiset pyrkivät valtaamaan Italian varuskuntien hylkäämät tukikohdat. Alus etsi 8. lokakuuta saksalaisten käyttämiä aluksia tuloksetta. Alus suojasi 27. lokakuuta risteilijä "HMS Auroraa" "HMS Pathfinderin" ja "HMS Exmoorin" kanssa partioitaessa Egeanmerellä.


title: HMS Blencathra

text: "HMS Blencathra", "HMS Fury" ja "HMS Exmoor" olivat 9. marraskuuta valvomassa Egeanmeren meriliikennettä Amorgasin edustalla. Alus lähti 13. marraskuuta Aleksandriasta Egeanmerelle tukemaan maajoukkoja. Se tulitti seuraavana päivänä Leroksella Alindanlahdella "HMS Pennin" ja "HMS Aldenhamin" kanssa saksalaisten asemia. Alus hinasi 19. marraskuuta liitopommin vaurioittaman "HMS Rockwoodin" Turkin aluevesiltä Aleksandriaan.


title: HMS Blencathra

text: "HMS Blencathra" siirrettiin tammikuussa 1944 viirikkönsä alusten "HMS Hambledonin", "HMS Blankneyn" ja "HMS Breconin" kanssa Maltalle. Viirikön tehtävänä oli suojata Anzion maihinnoususaattueita sekä valvoa meriliikennettä. Alus siirrettiin maaliskuussa viirikön mukana Napoliin.


title: HMS Blencathra

text: Alus lähti 9. maaliskuuta sukellusveneidentorjuntatehtävään. Seuraavana päivänä se upotti Anzion eudstalla Saksan laivaston sukellusveneen "U-450" viirikkönsä alusten sekä "HMS Urchinin" ja "USS Madisonin" kanssa (). Alus etsi 29. maaliskuuta Sisilian pohjoispuolelta sukellusvenettä "HMS Hambledonin", "HMS Wiltonin", "HMS Laforeyn", "HMS Tumultin" ja "HMS Ulsterin" kanssa. Seuraavana päivänä sukellusvene "U-223" pakotettiin syvyyspommein pintaan. Taistelussa sukellusvene laukaisi akustisen torpedon, joka upotti "HMS Laforeyn", mutta sukellusvene itse upposi tykistötulessa ().


title: HMS Blencathra

text: Alus määrättiin huhtikuussa Normandian maihinnousuun ja se aloitti matkansa kotimaahan. Alus liittyi toukokuussa Sheernessissä 21. Hävittäjälaivueeseen, jonka mukana se osallistui maihinnousuharjoituksiin. Alus muodosti "HMS Hartin", "HMS Whimbrelin", "HMS Whittakerin" ja "HMS Waldegraven" kanssa saattajaryhmä 113:n, jonka mukana se siirtyi 4. kesäkuuta Milford Haveniin suojatakseen Yhdysvaltain armeijan divisioonaa kuljettanutta saattuetta EBP2 läntisen osaston alueelle.


title: HMS Blencathra

text: Operaatio viivästyi huonon sään vuoksi ja saattue siirtyi vasta seuraavana päivänä Isle of Wightin eteläpuolelle ja edelleen 6. kesäkuuta sillanpäähän. "HMS Blencathra" erkani saattueesta sen saavuttua purkualueelle palaten ryhmän mukana Plymouthiin. Alus suojasi saattueita, kunnes se vapautettiin operaatiosta.


title: HMS Blencathra

text: Alus palveli 30. kesäkuuta Neptunen päättyessä edelleen Kanaalin alueella. Alus osallistui 3. elokuuta vallatun ihmistorpedon pelastusyritykseen, jolloin tuhopanoksen räjähtäessä kärsi vaurioita. Alus siirtyi syyskuussa 21. Hävittäjälaivueeseen Sheernessiin jatkaen saattueiden suojaamista ja meriliikenteen valvontaa.


title: HMS Blencathra

text: Euroopan sotatoimien päättyessä kesäkuussa 1945 "HMS Blencathran" palvelus jatkui Noren alaisuudessa. Alus osallistui laivueen mukana uudelleen miehitykseen sekä erilaisiin laivastovierailuihin kotimaan ja Euroopan satamissa. Alus vaurioitui 15. elokuuta kolaroituaan "SS Willowdalen" kanssa. Se siirrettiin korjattavaksi telakalle.


title: HMS Blencathra

text: Aluksen palasi palvelukseen, kunnes se siirrettiin lokakuussa ilmavoimien maalialukseksi. Alukselta poistettiin aseistus ja sille tehtiin tarvittavat muutokset Rosythissa ennen maalialukseksi siirtoa.


title: HMS Blencathra

text: Alus poistettiin palveluksesta heinäkuussa 1948, jolloin se siirrettiin reserviin Harwichissa. Alus siirrettiin 1953 Barrow-in-Furnessiin. Aluksen myynti huhtikuussa 1950 Norjalle peruuntui, jolloin alus sijoitettiin poistolistalle lokakuussa 1956 yhdeksän sisaraluksensa kanssa. Alus myytiin vielä samana vuonna BISCOlle ja se hinattiin 2. tammikuuta 1957 T. W. Ward and Companylle romutettavaksi.


title: Iveta Radičová

text: Iveta Radičová (s. 7. joulukuuta 1956 Bratislava) on slovakialainen poliitikko, SDKÚ-DS-puolueen puheenjohtaja, pääministeri vuodesta 2010 ja entinen työ- ja perheministeri 2005–2006 Mikuláš Dzurindan hallituksessa.


title: Iveta Radičová

text: Radičová opiskeli sosiologiaa Comeniuksen yliopistossa Bratislavassa ja väitteli 1986. Professorin viran hän sai 2005.


title: Iveta Radičová

text: Radičová oli ehdolla vuoden 2009 presidentinvaaleissa mutta hävisi istuvalle presidentti Ivan Gašparovičille toiselle kierroksella saatuaan 44,47 prosenttia äänistä. Hän nousi puolueensa johtoon vuoden 2010 vaalien edellä Dzurindan jätettyä aseman. Presidentti Gašparovič antoi hänelle kesäkuussa 2010 tehtäväksi muodostaa neljän oikeistopuolueen hallitus.


title: HMS Cowdray

text: HMS Cowdray (viirinumero L52) oli Britannian Kuninkaallisen laivaston Hunt-luokan tyypin II saattuehävittäjä, joka palveli toisessa maailmansodassa.


title: HMS Cowdray

text: Alus tilattiin 4. syyskuuta 1939 Scotts Shipbuilding and Engineering Companyltä Greenockista osana vuoden 1939 hätäohjelmaa (). Aluksen köli laskettiin 30. huhtikuuta 1940 työnumerolla J1116 ja sen vesillelasku oli 22. heinäkuuta 1941.


title: HMS Cowdray

text: "HMS Cowdray" valmistui telakalta 22. heinäkuuta 1942, jolloin sen koeajot aloitettiin. Aluksen koeajot suoritettiin nopeutettuina ja se siirrettiin laivastolle hyväksyttäväksi. Hyväksynnän jälkeen alus siirrettiin koulutettavaksi ja varustettavaksi. Alus liittyi syyskuussa Londonderryyn saattajaosastoon läntisen reitin alaisuuteen.


title: HMS Cowdray

text: Alus määrättiin suojaamaan Huippuvuorille lähetettäviä tankkereita, jotka perustivat tankkauspisteen Jäämeren saattueille PQ18 ja QP14. Osasto nimettiin Force P:ksi. Se suojasi 10. syyskuuta RFA "Blue Rangeria" ja RFA "Oligarchia" hävittäjien "HMS Oakleyn", "HMS Windsorin" ja "HMS Worcesterin" kanssa. Tankkausten päätyttyä 21. syyskuuta suojasi "Blue Rangeria" matkalla Islantiin, minne saavuttiin 26. syyskuuta. Alus palasi Londonderryyn.


title: HMS Cowdray

text: Alus suojasi 2. lokakuuta "RMS Queen Maryä" yhdessä "HMS Curacoan", "HMS Bramhamin", "HMS Skaten" sekä kolmen muun hävittäjän kanssa. Matkan aikana risteilijä törmäsi "Queen Maryn" kanssa upoten nopeasti, jolloin "HMS Cowdray" osallistui pelastustöihin. Alus suojasi 25. lokakuuta Pohjois-Afrikan maihinnousuun joukkoja kuljettanutta saattuetta.


title: HMS Cowdray

text: "HMS Cowdray" siirrettiin marraskuussa saattuetehtävistä osaksi Pohjois-Afrikan maihinnousun itäistä osastoa, mihin tehtävään kuului C kaistan rannikkosaattueiden suojaaminen sekä sukellusveneidentorjunta. Alus joutui 8. marraskuuta Cape Natifousta itään ilmahyökkäyksen maaliksi, jolloin pommi läpäisi etukannen räjähtäen rungon sisällä. Räjähdys tuhosi kattilahuone yhden, jolloin alus menetti liikuntakykynsä ja sen miehistöstä sai surmansa viisi ja haavoittui kaksitoista.


title: HMS Cowdray

text: Miinanraivaaja "HMS Algerine" hinasi 9. marraskuuta liikuntakyvyttömän aluksen rantaan seitsemän merimailia Algerista, jossa sen upottaminen valmisteltiin. Alus kuitenkin hinattiin 16. marraskuuta Algeriin tilapäiskorjauksia varten. Se lähti 24. huhtikuuta 1943 kotimaahan.


title: HMS Cowdray

text: "HMS Cowdray" saapui 22. toukokuuta Chathamiin, jossa se siirrettiin 2. kesäkuuta telakalle. Alus aloitti elokuussa 1944 koeajot ja sen korjaus valmistui 23. elokuuta, jonka jälkeen se valmistautui syyskuussa palvelukseen 21. Hävittäjälaivueessa Sheernessissä. Alus oli koulutuksessa lokakuun ja se liittyi uuteen laivueeseensa marraskuussa. Se suojasi rannikkosaattueita E-veneiden hyökkäyksiltä.


title: HMS Cowdray

text: Alus osui 10. tammikuuta 1945 pinnan alla olleesseen hylkyyn, kun se hyökkäsi pienoissukellusvenettä vastaan. Aluksen kaikuluotain ja peräsin vaurioituivat, minkä vuoksi se siirrettiin Chathamissa telakalle. Alus palasi 12. huhtikuuta laivueeseensa.


title: HMS Cowdray

text: "HMS Cowdray" siirrettiin toukokuussa Itäisen laivaston 18. Hävittäjälaivueeseen. Alus oli huollettavana toukokuusta heinäkuuhun ennen lähtöään elokuussa Trincomaleehen. Alus palasi marraskuussa kotimaahan.


title: HMS Cowdray

text: Alus liitettiin Noren paikallislaivueeseen. Alus pelasti tammikuussa 1950 Thamesin suistosta laivueen mukana törmäyksessä uponneen sukellusvene "HMS Truculentin" miehistön.


title: HMS Cowdray

text: "HMS Cowdray" poistettiin 1951 palveluksesta ja siirrettiin Chathamin reserviin. Alus siirrettiin 1953 Portsmouthiin ja edelleen Hartlepooliin. Se sijoitettiin 1959 poistolistalle ja alus myytiin BISCOlle romutettavaksi. Alus saapui 3. syyskuuta 1959 hinattuna J J Kingille Sunderlandiin romutettavaksi.


title: Avara akkuna

text: Avara akkuna ("The Wide Window") on vuonna 2003 suomeksi ilmestynyt lastenkirja. Se on kolmas osa kirjasarjaa "Surkeiden sattumusten sarja", jonka on kirjoittanut Lemony Snicket. Kirjassa Baudelairen orvot lähetetään asumaan kolmannen huoltajansa, Itkujärven yllä asuvan Josefiina-tädin, luokse.


title: Avara akkuna

text: Kirja alkaa, kun kolme Baudelairen orpoa Violet, Klaus ja Sunny menevät lautalla Itkujärven yli Damokleen nokkaan, jossa heitä odottaa taksi, joka vie heidät heidän uuteen kotiinsa. Herra Poe antaa lapsille pussillisen piparminttukarkkeja, joille he ovat allergisia, ja lähettää heidät pois.


title: Avara akkuna

text: Taksi ajaa lapset ylös mäkeä talolle, joka seisoo kallion vierelle rakennetun hämähäkkimäisen metallipylväspöheikön päällä, ja he tapaavat uuden huoltajansa Josefiina-tädin. Vaikka hän on ystävällinen vanha nainen, hän pelkää monia asioita. Siitä lähtien kun Itkujärven iilimadot söivät hänen Ike-miehensä, hän on saanut monia järjettömiä pelkoja niin järvestä kuin monista muistakin asioista. Hän ei koske puhelimeen, lämpöpatteriin, jääkaappiin, uuniin, tai edes ovenkahvoihin. Hän pelkää myös hirveästi kiinteistönvälittäjiä. Josefiina-täti rakastaa kielioppia, ja hän omistaa suuren kirjaston, jossa on vain kielioppia käsitteleviä kirjoja. Kirjastossa on suuri ikkuna (johon nimi "Avara akkuna" viittaa), josta on näkymä järvelle.


title: Avara akkuna

text: Kun Baudelairet kertovat huoltajalleen, että hurrikaani Hermanni on tulossa, täti vie lapset mukanaan kaupunkiin ostamaan ruokaa ja kaikkia kodin tarvikkeita. Siellä he kohtaavat "kapteeni Kelmin", joka on Kreivi Olaf valeasussa. Hän kertoo olevansa veneenvuokrausfirman omistaja. Miehellä on jalassaan puujalka siinä, missä paljastavan silmätatuoinnin pitäisi olla, mutta hän väittää menettäneensä jalkansa Itkujärven iilimadoille. Tädin mielestä kapteeni Kelmi on hurmaava, eikä hän usko, kun Baudelairet kertovat, kuka hän todella on. Myöhemmin yöllä lapset heräävät äänekkääseen räsähdykseen. Kirjastosta he löytävät suuren ikkunan rikkinäisenä ja heidän tätinsä itsemurhakirjeen.


title: Avara akkuna

text: Sisarukset järkyttyvät, koska kirjeessä sanotaan, että heidän uusi huoltajansa on oleva kapteeni Kelmi. Klaus alkaa epäillä kirjeen aitoutta, koska se on täynnä kirjoitusvirheitä, joita Josefiina-täti ei olisi tehnyt. He päättävät, että kapteeni Kelmi on kirjeen takana, ja soittavat herra Poen luokseen. He eivät pysty kuitenkaan todistamaan epäilyjään, koska kirje on kirjoitettu Josefiina-tädin käsialalla.


title: Avara akkuna

text: Kun herra Poe ja kapteeni Kelmi keskustelevat huoltajuusasioista ravintolassa, lapset aiheuttavat itselleen tarkoituksella allergisen reaktion piparminttukarkeista, jotka herra Poe antoi heille, ja pakenevat takaisin taloon. Tässä vaiheessa hurrikaani Hermanni on jo tulossa Itkujärvelle. Talossa Klaus huomaa, että kaikki kirjoitusvirheet muodostavat sanan ""Lurkkiluola"", jonka he selvittävät olevan luola Itkujärvellä. Siinä samassa salama iskee yhteen pylväistä, jotka kannattavat Josefiina-tädin taloa, ja talo lähtee vyörymään alas mäeltä. Pelastuttuaan putoavasta talosta juuri ja juuri lapset katsovat, kuinka talo vajoaa Itkujärven syvyyksiin.


title: Avara akkuna

text: Baudelairet kiirehtivät satamaan varastaakseen kapteeni Kelmin venevuokraamosta veneen, mutta sitä vartioi Olafin kätyri, se, josta ei tiedä onko hän mies vai nainen. Sunny harhauttaa häntä, ja lasten onnistuu purjehtia järven yli Lurkkiluolaan, josta he löytävät piilottelevan Josefiina-tädin. Josefiina-täti kertoo kapteeni Kelmin pakottaneen hänet kirjoittamaan viestin, mutta itsemurhan tekemisen sijaan hän heittikin tuolin ikkunan läpi ja ryntäsi piiloon Lurkkiluolaan.


title: Avara akkuna

text: Baudelairet suostuttelevat tädin lähtemään kanssaan, mutta purjehtiessaan takaisin, Itkujärven iilimadot hyökkäävät. Lapset ovat hämmästyneitä, koska viimeiseen tuntiin he eivät ole syöneet yhtään (iilimadot ovat sokeita ja hyökkäävät vain, jos haistavat ruokaa), mutta Josefiina-täti myöntää syöneensä banaanin juuri ennen, kuin lapset saapuivat, ja niinpä iilimadot alkavat tuhota venettä. Violetin onnistuu lähettää hätäviesti, ja kapteeni Kelmi pelastaa heidät toisella veneellä juuri sillä sekunnilla, kun vene uppoaa järveen. Josefiina-täti anoo Kelmiä säästämään hänen henkensä. Hän lupaa luovuttaa Baudelairet Kelmille ja lähteä kauas pois eikä koskaan kertoa kenellekään. Josefiina-täti saa melkein suostuteltua Kelmin jättämään hänet eloon, mutta Kelmi työntää kuitenkin hänet veteen iilimatojen armoille. Sitten mies vie lapset takaisin Damokleen nokkaan.


title: Avara akkuna

text: Satamassa herra Poe on juuri luovuttamaisillaan lapset Kelmille, mutta silloin Sunny puree Kelmin tekopuujalkaa ja rikkoo sen. Kelmi väittää kokeneensa ihmeparantumisen, mutta herra Poe on jo huomannut silmätatuoinnin. Paljastettu Olaf pakenee kätyreidensä kanssa ennen, kuin lapset ja herra Poe ehtivät lähteä jahtaamaan häntä.


title: Kalifornian kuvernööri

text: Kalifornian kuvernööri () on Kalifornian hallinnon päämies ja Kalifornian asevoimien ylipäällikkö. Kuvernöörillä on velvollisuus valvoa osavaltion lakeja ja valta vahvistaa uudet lait. Lisäksi kuvernöörillä on veto-oikeus Kalifornian uusiin lakiesityksiin. Kuvernööri valitaan neljän vuoden välein kansanäänestyksellä. Kalifornian kuvernöörillä ei ole lainkaan virka-asuntoa. Kuvernöörin palkka on nykyisin 173 987 dollaria kaudelta, joskin kuvernööriksi haluavan tulee käyttää kymmeniä, ellei jopa satoja miljoonia dollareita kampanjointiinsa. Vaikka joidenkin arvioiden mukaan 2011 virkaan astuva kuvernööri olisi saattanut joutua käyttämään jopa 200 miljoonaa dollaria kampanjointiinsa, käytti vaaleissa Brownille hävinnyt Meg Whitman todellisuudessa "vain" noin 130 miljoonaa dollaria.


title: Kalifornian kuvernööri

text: Kalifornian ensimmäinen kuvernööri oli Peter Hardeman Burnett, joka aloitti työssään 20. joulukuuta 1849. Kalifornian kuvernööri oli 3. tammikuuta 2011 asti toista kauttaan virassa ollut näyttelijä-kehonrakentaja Arnold Schwarzenegger. Hänen tilalleen nousi toista kertaa kuvernöörinä toimiva demokraattisen puolueen Jerry Brown. Nykyinen kuvernööri Gavin Newsom astui virkaan 7. tammikuuta 2019.


title: Kalifornian kuvernööri

text: Entisistä Kalifornian kuvernööreistä neljä on edelleen hengissä; Pete Wilson (s. 1933), Gray Davis (s. 1942), Arnold Schwarzenegger (s. 1947) ja Jerry Brown (s. 1938).


title: Kalifornian kuvernööri

text: Vuonna 1990 hyväksytyn lakiehdotuksen mukaisesti kuvernööri voi olla virassaan korkeintaan kaksi kautta. Kuvernöörit astuvat virkaan ensimmäisenä maanantaina tammikuun 1. päivän jälkeen. Kuvernöörin on oltava Yhdysvaltain kansalainen sekä äänioikeutettu.


title: Kalifornian kuvernööri

text: Ensimmäinen republikaanikuvernööri oli Kalifornian 8. kuvernööri Leland Stanford, joka oli virassa vuodesta 1862 vuoteen 1863. Kalifornian kuvernööreistä yksi, vuosina 1967–1975 virassa toiminut Ronald Reagan, on valittu myöhemmin Yhdysvaltain presidentiksi. Kalifornian kuvernööreistä lyhyimpään virassaan oli Milton Latham (vain viisi päivää) ja pisimpään taas Earl Warren (20 vuotta). 38 kuvernööristä vain seitsemän on syntynyt Kaliforniassa. Lisäksi heistä kaksi, John G. Downey (1860–1862) ja Arnold Schwarzenegger (2003–2011), ovat syntyneet Yhdysvaltojen ulkopuolella. Downey syntyi Irlannissa ja Schwarzenegger Itävallassa. Ronald Reagan on kuvernööreistä pisimpään elänyt; hän kuoli 93-vuotiaana. Nuorimpana kuoli J. Neeley Johnson, 47-vuotiaana. Johnson on myös nuorimpana, 30-vuotiaana, kuvernöörin virkaan astunut. Kalifornian sekä koko Yhdysvaltojen vanhin kuvernöörin virkaan astunut henkilö on Jerry Brown, kun hän otti virkansa vastaan 3. tammikuuta 2011.


title: Luettelo televisiosarjan Naapureina Madridissa jaksoista

text:
Tämä on luettelo Naapureina Madridissa -televisiosarjan jaksoista.
1. Onnea uuteen kotiin! ("Érase una mudanza"). "Esitetty TV1 10.6.2011."
2. Remontoinnin riemuja ("Érase una reforma"). "Esitetty TV1 11.6.2011."
3. Kierrätys kunniaan ("Érase el reciclaje"). "Esitetty TV1 12.6.2011."
4. Juoru kiertää ("Érase un rumor"). "Esitetty TV1 13.6.2011."
5. Löytölapsi ("Érase un niño"). "Esitetty TV1 14.6.2011."
6. Koipi kipsissä ("Érase un resbalón"). "Esitetty TV1 15.6.2011."
7. Rottasota ("Érase una rata"). "Esitetty TV1 16.6.2011."
8. Köyhien ystävä ("Érase un indigente"). "Esitetty TV1 17.6.2011."
9. Kummitusjuttu ("Érase una de miedo"). "Esitetty TV1 18.6.2011."
10. Ollakko vai eikö olla ("Érase un dilema"). "Esitetty TV1 19.6.2011."
11. Hautaustoimisto ("Érase un traspaso"). "Esitetty TV1 20.6.2011."
12. Sydänten talonmies ("Érase un sustituto"). "Esitetty TV1 21.6.2011."
13. Juhlahumua ("Érase una fiesta"). "Esitetty TV1 22.6.2011."
14. Suihkurumba ("Érase una avería"). "Esitetty TV1 23.6.2011."
15. Yhteen hiileen ("Érase un anillo"). "Esitetty TV1 24.6.2011."
16. Joulujuhlista jaloin ("Érase una Nochebuena"). "Esitetty TV1 25.6.2011."
17. Uusi vuosi, uudet kujeet ("Érase un fin de año"). "Esitetty TV1 26.6.2011."


text:
1. Paikat kuntoon ("Érase una derrama"). "Esitetty TV1 27.6.2011."
2. Märkiä unia ("Érase un sueño erótico"). "Esitetty TV1 28.6.2011."
3. Kaikki likoon ("Érase un negocio"). "Esitetty TV1 29.6.2011."
4. Tyttöjen vastaisku ("Érase un desafío"). "Esitetty TV1 30.6.2011."
5. Kodinturvajoukot ("Érase una patrulla ciudadana"). "Esitetty TV1 1.7.2011."
6. Tuletko vaimokseni? ("Érase un rastrillo"). "Esitetty TV1 2.7.2011."
7. Nälkälakko ("Érase una huelga"). "Esitetty TV1 3.7.2011."
8. Lehmänkauppoja ("Érase un piso en venta"). "Esitetty TV1 4.7.2011."
9. Maisemanpilaaja ("Érase una parabólica"). "Esitetty TV1 5.7.2011."
10. Aikuisviihdettä ("Érase un video casero"). "Esitetty TV1 6.7.2011."
11. Huutoäänestys ("Érase unas elecciones"). "Esitetty TV1 7.7.2011."
12. Polttarit ("Érase una despedida de soltero"). "Esitetty TV1 8.7.2011."
13. Kaikki likoon ("Érase una boda"). "Esitetty TV1 9.7.2011."


text:
1. Kaaosta kerrakseen ("Érase un caos"). Esitetty TV1 10.7.2011.
2. Vankilakundi ("Érase un okupa"). Esitetty TV1 11.7.2011.
3. Rahasta vai rakkaudesta? ("Érase un matrimonio de conveniencia"). Esitetty TV1 12.7.2011.
4. Yrittäjänainen ("Érase una inauguración"). Esitetty TV1 13.7.2011.
5. Ota haaste vastaan! ("Érase un combate"). Esitetty TV1 14.7.2011.
6. Yökukkuja ("Érase un canario"). Esitetty TV1 15.7.2011.
7. Paha silmä ("Érase un mal de ojo"). Esitetty TV1 16.7.2011.
8. Julkkiskekkerit ("Érase un famoso"). Esitetty TV1 17.7.2011.
9. Töhrijä ("Érase un desalojo"). Esitetty TV1 18.7.2011.
10. Elävä jouluseimi ("Érase un belén"). Esitetty TV1 19.7.2011.
11. Onnea uudelle vuodelle! ("Érase una Nochevieja"). Esitetty TV1 20.7.2011.
12. Rappaus rapisee ("Érase una grieta"). Esitetty TV1 21.7.2011.
13. Uutta verta ("Érase unos nuevos inquilinos"). Esitetty TV1 22.7.2011.
14. Kissanristiäiset ("Érase un bautizo"). Esitetty TV1 23.7.2011.
15. Lappu luukulla ("Érase una academia"). Esitetty TV1 24.7.2011.
16. Laki on kuin se luetaan ("Érase unos estatutos"). Esitetty TV1 25.7.2011.
17. Oivaa oppilasainesta ("Érase unas alumnas"). Esitetty TV1 26.7.2011.
18. Raastuvassa tavataan ("Érase un juicio"). Esitetty TV1 27.7.2011.
19. Sivubisnes ("Érase un disco-pub videoclub"). Esitetty TV1 28.7.2011.
20. Kuumalinja ja koekaniini ("Érase un cobaya"). Esitetty TV1 29.7.2011.
21. Palkkionmetsästäjät ("Érase un premio"). Esitetty TV1 30.7.2011.
22. Kepulikonsteja ("Érase unas puertas blindadas"). Esitetty TV1 31.7.2011.
23. Tupakointi kielletty ("Érase un vicio"). Esitetty TV1 1.8.2011.
24. Ilkeä isännöitsijä ("Érase un administrador"). Esitetty TV1 2.8.2011.
25. Istumalakko ("Érase un traición"). Esitetty TV1 3.8.2011.
26. Kelle nalli napsahtaa ("Érase el primer presidente gay"). Esitetty TV1 4.8.2011.
27. Yksikätinen rosvo ("Érase una tragaperras"). Esitetty TV1 5.8.2011.
28. Ihanasti rempallaan ("Érase un desgobierno"). Esitetty TV1 6.8.2011.
29. Huikea häälahja ("Érase un regalo de boda"). Esitetty TV1 7.8.2011.
30. Hiiteen koko häät! ("Érase otra boda"). Esitetty TV1 8.8.2011.
31. Häämatka ("Érase una luna de miel"). Esitetty TV1 9.8.2011.
32. Uudet asukit ("Érase un cirujano plástico"). Esitetty TV1 10.8.2011.
33. Ilmaisloma ("Érase unas vacaciones"). Esitetty TV1 11.8.2011.


text:
1. Elävien kirjoissa ("Érase un despertar"). Esitetty TV1 12.8.2011.
2. Silmukka kiristyy ("Érase un cultivo"). Esitetty TV1 13.8.2011.
3. Kiertotie ("Érase un desvío provisional"). Esitetty TV1 14.8.2011.
4. Kaikki kortilla ("Érase una sequía"). Esitetty TV1 15.8.2011.
5. Kultareuna ("Érase un banco en la acera"). Esitetty TV1 16.8.2011.
6. Joulu tulla jollottaa ("Érase una Navidad convulsa"). Esitetty TV1 17.8.2011.
7. Onnea uudelle vuodelle! ("Erase la tercera nochevieja"). Esitetty TV1 18.8.2011.
8. Uudenvuodenlupaus ("Érase unos propósitos de Año Nuevo"). Esitetty TV1 19.8.2011.
9. Nukkehallitsija ("Erase una presidenta titere"). Esitetty TV1 20.8.2011.
10. Tuplahäät ("Erase un par de bodas"). Esitetty TV1 21.8.2011.
11. Kätevä yhteys ("Erase una conexion wifi"). Esitetty TV1 22.8.2011.
12. Poppakonsteja ("Erase un vudu"). Esitetty TV1 23.8.2011.
13. Rakkauden päivä ("Erase un dia de San Valentin"). Esitetty TV1 24.8.2011.
14. Puhtaalta pöydältä ("Erase una nueva vida"). Esitetty TV1 25.8.2011.


text:
1. Häkki heilahtaa ("Érase una extradición"). "Esitetty TV1 26.8.2011."
2. Romahduksen jälkeen ("Érase un colapso"). "Esitetty TV1 27.8.2011."
3. Ystävien illallinen ("Érase un robot de cocina"). "Esitetty TV1 28.8.2011."
4. Kun kissa on poissa ("Érase un presidente de vacaciones"). "Esitetty TV1 29.8.2011."
5. Kamera käy ("Érase un anuncio"). "Esitetty TV1 30.8.2011."
6. Väärää rahaa ("Érase un billete de 50 euros"). "Esitetty TV1 31.8.2011."
7. Kunnon skandaali ("Érase un escándalo"). "Esitetty TV1 1.9.2011."
8. Luuranko kaapissa ("Érase un descubrimiento macabro"). "Esitetty TV1 2.9.2011."
9. Merirosvoradio ("Érase una emisora pirata"). "Esitetty TV1 3.9.2011."
10. Syntymästä kuolemaan ("Érase un funeral con sorpresa"). "Esitetty TV1 4.9.2011."
11. Tyyris lahjalista ("Érase una lista de boda"). "Esitetty TV1 5.9.2011."
12. Vihkiäisvedätys ("Érase un paripé"). "Esitetty TV1 6.9.2011."
13. Jäähyväisten aika ("Érase un adios"). "Esitetty TV1 7.9.2011."


title: Rein (täsmennyssivu)

text: Rein voi tarkoittaa seuraavia:


title: Käärmekammio

text: Käärmekammio ("The Reptile Room") on lastenkirja ja toinen osa sarjaa "Surkeiden sattumusten sarja", jonka on kirjoittanut Lemony Snicket. Kirja julkaistiin englanniksi vuonna 1999 ja suomeksi vuonna 2001. Se julkaistiin myöhemmin pokkarina nimellä The Reptile Room; or, Murder!


title: Käärmekammio

text: Juuri kreivi Olafilta ensimmäisessä kirjassa paenneet Baudelairen lapset Violet, Klaus ja Sunny viedään toisen sukulaisen, tohtori Montgomery Montgomeryn, luokse.


title: Käärmekammio

text: Baudelairen lapset pääsevät vihdoin pois hirveän holhoojansa kreivi Olafin (joka yritti varastaa heidän perintönsä) luota, ja herra Poe vie heidät heidän uuden holhoojansa, Monty-sedän luokse. Herra Poen mukaan Monty-setä on Baudelairien "edesmenneen isän serkun vaimon veli".


title: Käärmekammio

text: Tohtori Montgomery, tai kuten hän haluaa että häntä kutsutaan, Monty-setä, on lyhyt, pulska mies, jolla on pyöreät punaiset kasvot. Kun hän kutsuu Baudelairet kookoskermakakulle, he huomaavat hänen olevan paljon ystävällisempi kuin kreivi Olaf. Monty-setä kertoo, että he lähtevät tutkimusmatkalle Peruun heti, kun hänen uusi avustajansa Stephano (suomenkielisessä kirjassa Stefano) saapuu. Hän kertoo, että hänen vanha avustajansa Gustav on yllättäen eronnut työtehtävistään.


title: Käärmekammio

text: Lapset ihastuvat herpetologistisetänsä käärmekammion moniin käärmeisiin. He kohtaavat siellä Hirmumyrkyllisen kyyn jonka Monty on vastikään löytänyt. Käärmeen nimi on harhaanjohtava, koska käärme on harmiton; Monty kun on aikeissa käyttää sitä kepposeen Herpetologistien seurassa kostaakseen kollegoilleen, jotka nauravat hänen nimelleen. Kaikille kolmelle lapselle annetaan työ käärmekammiossa: Violet alkaa keksiä loukkuja uusille lajeille Perussa, Klaus alkaa lukea käärmekirjoja ja Sunny alkaa purra köyttä pieniksi käytännöllisiksi paloiksi. Hän myös ystävystyy Hirmumyrkyllisen kyyn kanssa.


title: Käärmekammio

text: Kun Stephano saapuu, lapset huomaavat, että hän on kreivi Olaf valepuvussa. He yrittävät varoittaa Monty-setää, mutta Stephano estää heidän aikeensa. Lopulta Monty käsittää Stephanon olevan paha, mutta uskoo hänen olevan huijari, joka on lähetetty varastamaan Hirmumyrkyllinen kyy. Monty repii Stephanon matkalipun ja sanoo, ettei Stephano tule matkalle heidän kanssaan. Myöhemmin Stephano uhkailee lapsia ja vihjailee juoneen, joka hänellä on heidän varalleen Perussa. Lapset kertovat, ettei Monty päästä häntä mukaan, ja Stephano raivostuu. Lähtöpäivänä he löytävät Montyn ruumiin käärmekammiosta. Hänellä on leuassaan kaksi pientä reikää, ja Stephano väittää, että käärme on purrut häntä.


title: Käärmekammio

text: Stephano aikoo edelleen viedä lapset Peruun, jossa hänen on paljon helpompaa löytää tapa saada kätensä kiinni heidän perintöönsä. Kuitenkin heidän lähtiessään Stephanon auto törmää herra Poen autoon. He palaavat taloon, jossa Poe ja Stephano keskustelevat siitä, mitä lasten kanssa pitäisi tehdä. Baudelairet yrittävät todistaa, että se oli Stephano, joka tappoi Montyn.


title: Käärmekammio

text: Sillä välin lapset tajuavat, että he tarvitsevat todisteita paljastaakseen Stephanon juonen. Klaus ja Sunny harhauttavat aikuisia esittämällä, että Hirmumyrkyllinen kyy hyökkää Sunnyn kimppuun, ja sillä välin Violet etsii todisteita Stephanon matkalaukusta. Stephano pilaa heidän yrityksensä kertomalla herra Poelle, että kyy on harmiton; hän oli kuitenkin aiemmin väittänyt, ettei tiedä käärmeistä mitään. Violet ilmestyy paikalle ja esittelee herra Poelle löytämänsä todisteet. Herra Poe pyytää Stephanoa paljastamaan nilkkansa. Silmätatuointi ei kuitenkaan ole paikallaan. Baudelairet väittävät, että Olaf on peittänyt sen meikillä, joten herra Poe pyyhkii nilkan käsipyyhkeellä ja paljastaa silmän. Olaf kuitenkin ehtii pakoon ennen pidättämistään.


title: Käärmekammio

text: Pian Baudelairia viedään jo uuden huoltajan luokse. He katselevat, kuinka Montyn käärmekokoelamaa viedään pois, ja he katselevat, kuinka auto, jossa hirmumyrkyllinen kyy on, ajaa yön pimeyteen.


title: Iron Man 2 (soundtrack)

text: Iron Man 2 on hard rock -yhtye AC/DC:n kokoelma-albumi. Albumin julkaisusta ilmoitettiin 26. tammikuuta 2010 ja se ilmestyi 19. huhtikuuta 2010. Se toimii elokuvan "Iron Man 2" soundtrackina ja sitä käytetään näin samalla tavalla kuin aikaisempaa "Who Made Who" -albumia: se sisältää sekä hittejä että vähemmän tunnettuja kappaleita, mutta toisin kuin "Who Made Who", "Iron Man 2" ei sisällä uusia kappaleita. Albumin viisitoista kappaletta on poimittu yhtyeen kymmeneltä eri albumilta. Vain kahta kappaletta (”Shoot to Thrill” ja ”Highway to Hell”) käytettiin kokonaan elokuvassa, kun taas yhtä kappaletta (”Back in Black”) oli käytetty jo vuoden 2008 "Iron Man" -elokuvassa. Kappaleita ”Thunderstruck” ja ”The Razors Edge” käytettiin elokuvan trailereissa ja mainonnassa. 23. heinäkuuta 2010 mennessä albumia oli myyty maailmanlaajuisesti noin 1 210 000 kappaletta.


title: .rw

text: .rw on Ruandan Internet-maatunnus, jonka rekisteröinnistä vastaa NIC Congo ja sponsoroinnista Interpoint SARL. Ensimmäiset rekisteröinnit ovat paikallisille ilmaisia, muunmaalaisille maksullisia. Rekisteröinnit tehdään yleensä kolmannelle tasolle. Tunnus otettiin käyttöön 1996.


title: Mäntyniemi (täsmennyssivu)

text: Mäntyniemi tarkoittaa muun muassa:


title: Mäntyniemi (täsmennyssivu)

text: Paikkoja:Henkilöitä:


title: Ankea alku

text: Ankea alku ("The Bad Beginning") on ensimmäinen kolmetoistaosaisesta Surkeiden sattumusten sarja -kirjasarjasta, jonka on kirjoittanut amerikkalainen Lemony Snicket. Se julkaistiin englanniksi 1999 ja suomeksi vuonna 2001. Myöhemmin se julkaistiin pokkarina nimellä The Bad Beginning; or, Orphans!


title: Ankea alku

text: Kirjassa kerrotaan kolmen orvon, Violetin, Klausin ja Sunnyn, tarina. He jäivät orvoiksi, kun heidän vanhempansa kuolivat tulipalossa, ja heidät lähetettiin asumaan kaukaisen sukulaisen, kreivi Olafin, luokse.


title: Ankea alku

text: Kirja julkaistiin 30. syyskuuta 1999. Sen julkaisi HarperCollins ja kuvitti Brett Helquist.


title: Ankea alku

text: Kirja alkaa omistussanoilla salaperäiselle Beatricelle, jonka Snicket esittelee sanoilla "darling, dearest, dead" ("kaunis, kaivattu, kuollut"). Sen jälkeen kirjassa kerrotaan lyhytsanaisesti, miksei kenenkään tulisi lukea kirjaa. Sen jälkeen siinä esitellään päähenkilöt: Violet Baudelaire, 14-vuotias amatöörikeksijä, Klaus Baudelaire, 12-vuotias lukutoukka, ja Sunny Baudelaire, vauva, jolla on harvinaisen voimakkaat hampaat.


title: Ankea alku

text: Baudelairet ovat lähteneet nimeämättömästä kotikaupungistaan viettääkseen päivän aavikoituneella Brinyn rannalla. Nauttiessaan yksinäisyydestään, heidän vanhempiensa avuton pankkiiri, herra Poe, saapuu kertomaan heille, että heidän äitinsä ja isänsä ovat molemmat kuolleet tulipalossa, joka tuhosi heidän kartanonsa ja kaiken, minkä he omistivat. Baudelairien luotettuna miehenä on Poen tehtävä löytää orvoille uusi koti.


title: Ankea alku

text: Baudelairet asuvat vähän aikaa herra Poen ja hänen vaimonsa Pollyn kanssa, ja jakavat huoneen heidän lastensa Edgarin ja Albertin kanssa. Kaikki kolme Baudelairea ovat onnettomia ja masentuneita. Herra Poe ilmoittaa pian, että hän on sijoittanut lapset kaukaisen serkun, kreivi Olafin, luokse. Kreivi on myös valmis ryhtymään lasten lailliseksi huoltajaksi.


title: Ankea alku

text: Automatkalla herra Poe selittää, että vaikka Olaf onkin titteliltään kreivi, hän on myös ammattilaisnäyttelijä. Kun auto saapuu Olafin naapurustoon, lapsia tervehtii ystävällinen Oikeusneuvos Strauss, korkeimman oikeuden tuomari. Kun Violet luulee häntä Olafin vaimoksi, Strauss selittää olevansa vain naapuri, ja ohjaa heidät ja herra Poen ränsistyneeseen ja rumaan taloon, joka kuuluu kreivi Olafille. Etuoveen on kaiverrettu silmän kuva.


title: Ankea alku

text: Lapset saavat pian tietää, että Olaf on suostunut heidän huoltajakseen luullen vain saavansa heidän perintönsä, jota ei kuitenkaan saa käyttöön ennen, kuin Violet täyttää 18 vuotta. Olaf on uhkaava, itsekeskeinen ja epähygieninen, hänellä on nilkassaan silmätatuointi ja hänellä on yhteenkasvaneet kulmakarvat. Kun kreivi saa tietää, ettei hän saakaan Baudelairen perintöä, hän luopuu oitis kaikesta vähästä ystävällisyydestä, jota on osoittanut. Joka päivä kreivi lähtee työskentelemään teatteriseurueensa kanssa ja jättää listan töistä, joita lasten on tehtävä ennen hänen paluutaan. Vaikka talo on valtava, orvoille annetaan vain yksi huone ja vain yksi sänky.


title: Ankea alku

text: Myöhemmin Olaf ilmoittaa lapsille, että hänen 10-henkinen teatteriseurueensa on tulossa illalliselle, ja Baudelairien on tarjottava ruoka. Koska lapsilla ei ole mitään ruoanlaittotarvikkeita, he viettävät päivän Oikeusneuvos Straussin kanssa ostamalla ainesosia puttanesca-pastaan ja suklaavanukkaaseen. Illalla Olaf saapuu mukanaan sekalainen seurue, joka sisältää koukkukätisen miehen, kaljun pitkänenäisen miehen, kaksi valkokasvoista naista ja henkilön, joka ei näytä mieheltä eikä naiselta. Kreivi ja seurue keskustelevat avoimesti siitä, kuinka Olaf saisi orpojen perinnön käsiinsä, ja Olaf raivostuu kun huomaa, etteivät lapset valmistaneet paahtopaistia, jota hän odotti. Kun Klaus yrittää sanoa hänelle vastaan, Olaf lyö häntä. Hetken kuluttua hän rauhoittuu ja antaa lasten tarjoilla pastansa.


title: Ankea alku

text: Seuraavana päivänä Baudelairet lähtevät ulos etsimään pankissa työskentelevää herra Poea ja kertomaan, mitä Olaf teki. Poe selittää, että Olaf toimii "in loco parentis", ja voi kasvattaa heidät kuten katsoo sopivaksi. Seuraavana aamuna Olaf juttelee Baudelaireille ja kertoo herra Poen soittaneen hänelle lasten valituksista. Olaf sanoo olevansa ensi kertaa vanhempana, ja hänelle ei ole ollut selvää, kuinka kommunikoida lasten kanssa. Olaf kertoo lapsille, että he esiintyvät hänen teatteriseurueensa kanssa tulevassa produktiossa "Auvoisa avioliitto".


title: Ankea alku

text: Klaus epäilee, että esitys on juoni, jolla Olaf aikoo varastaa heidän rahansa, joten Klaus viettää päivän tutkimalla perintölakia Oikeusneuvos Straussin yksityiskirjastossa. Koukkukätinen mies kuitenkin keskeyttää hänen tutkimuksensa, ja vie hänet takaisin Olafin taloon. Klausin onnistuu napata pöydältä naimalaki ennen, kuin hänet viedään pois. Yöllä hän selvittää, että 14-vuotias voi mennä huoltajansa luvalla naimisiin. Hänelle selviää myös, että Olaf aikoo laillisesti naida Violetin "Auvoisassa avioliitossa" ja päästä näin käsiksi heidän omaisuuteensa. Seuraavana aamuna Klaus kertoo Olafille selvittäneensä tämän juonen. Kreivi vahvistaa Klausin tarinan ja kertoo, että Sunny on siepattu ja että hän roikkuu lintuhäkissä tornin ikkunassa, ja että hänet pudotetaan heti, jos hän tai hänen sisarensa niskoitteleåe.


title: Ankea alku

text: Sinä päivänä Violet yrittää vierailla Sunnyn luona, mutta huomaa, että tornin ovea vartioi se Olafin kätyri, josta ei tiedä, onko hän mies vai nainen. Yöllä hän rakentaa heittokoukun ja kiipeää torniin. Kun hän saavuttaa huipun, hän kohtaa koukkukätisen miehen, joka lukitsee hänet tornin ylimpään huoneeseen, ja tuo myös Klausin sinne. Yhdessä he kolme lasta odottavat yöllä "Auvoisan avioliiton" ensiesitystä.


title: Ankea alku

text: Oikeusneuvos Strauss on pyydetty mukaan Auvoisaan avioliittoon tuomarin rooliin (varmistukseksi, että avioliitto olisi laillinen), ja Violet esittää morsiansa. Klausin roolissa juhlavieraan ei ole vuorosanoja. Joka kerran, kun lapset yrittävät puhua Straussille tai herra Poelle (joka on saapunut katsomaan esitystä), Olaf keskeyttää heidät ja muistuttaa Sunnysta. Kun tulee Violetin aika allekirjoittaa paperi, hän tekee sen vasemmalla kädellään, laissa sanottiin, että dokumentti tuli kirjoittaa morsiamen "omalla kädellä".


title: Ankea alku

text: Heti, kun paperi on allekirjoitettu, Olaf ilmoittaa esityksen olevan ohi, ja että Violet on nyt laillisesti hänen vaimonsa. Herra Poe, Oikeusneuvos Strauss ja monet katsojat väittävät vastaan, mutta lopulta Strauss myöntää että seremonia oli laillinen. Olafin pettymykseksi Violet kertoo Straussille allekirjoittaneensa dokumentin väärällä kädellään, ja tuomari myöntää, ettei paperi silloin ole virallinen. Olaf käskee radiopuhelimella koukkukätisen miehen pudottaa heidän sisarensa, mutta Sunny ja miehen kätyri ovat jo saapuneet lavalle. Herra Poe yrittää pidättää kreivi Olafin, mutta yksi hänen avustajistaan sammuttaa valot. Pimeydessä ja hämmennyksessä vain Violet valkoisessa hääpuvussaan pystytään näkemään. Ennen kuin Olaf joukkoineen lähtee, mies löytää Violetin pimeästä ja lupaa hänelle, että hän saa lasten perinnön, vaikka se olisi hänen viimeinen tekonsa.


title: Ankea alku

text: Kun järjestys on palautettu, herra Poe soittaa paikalle poliisit, mutta vain Olafin pakoauto löydetään. Oikeusneuvos Strauss ehdottaa, että hän voisi adoptoida Baudelairet, mutta herra Poe ei suostu ja vetoaa siihen, että lasten vanhemmat halusivat, että lapset kasvattaisi sukulainen. Lain tahtoon alistuen Oikeusneuvos Strauss hyvästelee lapset ja jättää heidät herra Poen huomaan.


title: .sa

text: .sa on Saudi Arabian Internet-maatunnus, jota ylläpitää SaudiNIC. Saudi Arabialla on tämän latinalaisin aakkosin kirjoitetun tunnuksen lisäksi arabialaisaakkosin kirjoitattu tunnus السعودية. (xn--mgberp4a5d4ar). Rekisteröinti edellyttää läsnäoloa tai Saudi Arabiassa rekisteröityä tavaramerkkiä. Tunnus otettiin käyttöön 1994.


title: السعودية.

text: السعودية., romanisoitu yleensä "dotAlSaudiah" on .sa-tunnuksen lisäksi toinen Saudi Arabian Internet-maatunnuksista arabialaisaakkosin. Tunnusta ollaan tällä hetkellä vasta ottamassa käyttöön; 31. toukokuuta 2010 – 12. heinäkuuta 2010 hallituksen organisaatiot voivat rekisteröidä tunnuksen ja se avataan julkiseksi 27. syyskuuta 2010. Rekisteröinnit on varattu paikallisille. Tällä hetkellä السعودية.-päätteiset tunnukset ohjautuvat saman nimisiin .sa-osoitteisiin.


title: Antanas Tumėnas

text: Antanas Tumėnas (s. 13. toukokuuta 1880 Kurkliečiai, Rokiškisin kunnallispiiri - k. 8. helmikuuta 1946 Bachmanning, Itävalta) oli liettualainen poliitikko, opettaja ja oikeustieteen professori. Tumėnas toimi Liettuan pääministerinä vuosina 1924-1925. Hän oli Liettuan kristillisdemokraattien jäsen. Myöhemmin hän toimi Liettuan korkeimman vapautuskomitean puheenjohtajana.


title: Antanas Tumėnas

text: Tumėnas oli mukana perustuslakia säätävässä kokouksessa ja toimi perustuslakikomitean puheenjohtajana vuonna 1922. Lisäksi hän toimi oikeusministerinä lukuisissa hallituksissa.


title: Vytautas Petrulis

text: Vytautas Petrulis (s. 3. helmikuuta 1890 Vabalninkas - k. 1942 Uhta, Venäjän SFNT) oli liettualainen poliitikko, kirjanpitäjä ja yksi merkittäivimmistä Liettuan kristillisdemokraattien jäsenistä. Liettuassa hän on saanut lempinimen "Litasin isä", koska hän toimi maan valtiovarainministerina Liettuan litin käyttöönoton aikana. Petrulis toimi Liettuan pääministerinä muutaman kuukauden vuonna 1925.


title: Vytautas Petrulis

text: Kesällä 1918 Petrulista tuli Liettuan neuvoston jäsen. Hän toimi eri hallituksissa valtiovarain-, kauppa- ja teollisuusministerinä.